Kisah Satu Sekolah Asrama Katolik Kena Histeria

Kisah gangguan histeria terutama membabitkan makhluk alam ghaib bukanlah asing dalam kehidupan manusia. Kisah-kisah sebegini banyak direkodkan dalam sejarah tetapi masih dianggap misteri kepada komuniti saintifik.

Misteri atau tidak, ia menimbulkan kebimbangan ramai pihak terutamanya bila sudah berpotensi mengancam nyawa. Salah satunya ialah kisah gangguan histeria di Girlstown, sebuah sekolah berasrama Katolik di Chalco, Mexico pada tahun 2007.

Mengikut rekod rasmi, pelajar-pelajar dan staf-staf sekolah mengadu kaki mereka seperti dicucuk. Ada pula yang lemah akibat cirit-birit dan demam. Dan ada yang mengadu sudah berkira-kira untuk mengambil nyawa mereka sendiri.

Akibat gangguan luar biasa ini, kerajaan pusat dan negeri menghantar pakar-pakar untuk menguji tanah, makanan dan air tetapi kesemua keputusan sampel negatif. Mereka turut menguji semua pesakit untuk penyakit bruselosis, leptospirosis dan riketsiosis tetapi kesemua keputusan ujian negatif.

Dengan situasi semakin mendesak, kerajaan pusat menghantar pakar psikologi Dr. Nashyiela Loa Zavala, 32, untuk menyiasat apa sebenarnya berlaku di Girlstown. Dalam salah satu laporannya, Loa Zavala menembubual seorang pelajar yang diberi nama samaran Zitlali (nama sebenar dirahsiakan bagi melindungi identitinya).

Zitlali menceritakan dia selalu mengadu tidak mempunyai kekuatan pada bahagian lutut dan belakangnya sentiasa sakit. Dan kadang-kadang dia terjatuh kerana tidak dapat dipapah oleh rakan-rakannya. Tetapi di sini, kisahnya menjadi bertambah menakutkan: Zitlali selalu melihat bayang-bayang hitam dan bunyi-bunyi yang menakutkan.

Dia cuba berdoa seperti diajar oleh para biarawati di sekolah tetapi gangguan tersebut terus berlaku tanpa henti. Dan bila Loa Zavala mengorek lebih lanjut tentang latar belakang pelajar ini, ia mendedahkan pelbagai kisah tragis mereka.

Dalam kes Zitlali, dua bapa tirinya mempunyai reputasi buruk dengan seorang daripada mereka merupakan kaki pukul manakala seorang lagi merupakan pedofil kerana menunjukkan minat pelik terhadap dirinya. Justeru, Girlstown dilihat satu peluang untuk mengubah hidupnya.

Girlstown diuruskan oleh Sisters of Mary, sebuah pertubuhan biarawati yang berpangkalan di Korea Selatan. Matlamatnya ialah mendidik wanita-wanita Mexico yang datang dari keluarga miskin atau kawasan pedalaman agar menjadi wanita yang terhormat di sisi masyarakat. Untuk menarik pelajar, Sisters Mary menawarkan pendidikan, perumahan dan makanan percuma selama empat tahun.

Pendek kata, ia seharusnya berperanan sebagai tempat perlindungan di mana wanita-wanita ini boleh melepaskan diri daripada belenggu kemiskinan dan semakin dekat dengan Tuhan. Tetapi bagi wanita-wanita yang menyertai Girlstown, terdapat pelbagai sekatan dan peraturan yang perlu dipatuhi:

Bagi salah seorang bekas pelajar, Jovita, dia menyertai Girlstown pada tahun 2003 semasa berusia 12 tahun. Anak jati Tuxtepec bagaimanapun bernasib baik kerana perjalanannya ditemani oleh seorang lagi anak jati bandar berkenaan, Maria, 12.

Sebaik tiba, mereka dibawa ke gimnasium dan dipisahkan kepada beberapa kumpulan dengan semua diarah menanggalkan pakaian masing-masing kecuali baju dalam (coli) dan seluar dalam. Peraturan ini terpakai bukan saja kepada pelajar baru tetapi juga pelajar senior bagi memudahkan mereka diperiksa.

Jika ada tanda daripada dunia luar, silap haribulan memang kena buang dan dihantar pulang dengan bas. Dan selepas selesai, pelajar baru seperti Jovita akan disemak menerusi senarai pihak sekolah sebelum seorang biarawati menulis keterangan ini: Fasa Ketiga, Keluarga St. Bernadette Family, Tingkat Enam.

Bagi Loa Zavala, sesetengah peraturan yang dibuat pihak sekolah seolah-olah cuba memisahkan pelajar-pelajar ini daripada dunia luar termasuk keluarga. Tetapi bagi yang mengikuti kisah Girlstown dan Boystown, pasti arif dengan kisah pengasas mereka paderi Aloysius Schwartz.

Schwartz yang tiba di Korea Selatan pada tahun 1957 bertanggungjawab menubuhkan rumah anak yatim dan Boystown serta Girlstown pertama di Filipina pada tahun 80-an. Matlamatnya satu iaitu membantu pelajar-pelajar miskin. Schwartz bekerjasama dengan rangkaian Sisters of Mary dan bertanggungjawab membina rangkaian sekolah yang mendidik lebih 20,000 pelajar di 15 lokasi di seluruh dunia.

Bagi Girlstown pula, Schwartz menubuhkan sekolah tatkala dirinya bergelut dengan penyakit Amyotrophic lateral sclerosis (ALS) dan memerlukannya memakai kerusi roda pada tahun 1990. Komitmennya ini direkodkan dalam bukunya, Killing Me Softly. Tetapi dengan keadaan kesihatannya yang semakin merosot, dia tahu dia tidak akan berpeluang melihat kampus sekolah barunya itu.

Ada satu kata-katanya yang seolah-olah membayangkan tragedi bakal menimpa Girlstown, Chalco. Schwartz berkata, “Terdapat rasa ragu-ragu dan kebimbangan yang terus menghantui saya bahawa saya telah melakukan kesilapan, kesilapan terbesar dalam hidup saya.” Dia menggelar sekolah itu sebagai simfoninya yang tidak siap.

Hasil temubual Loa Zavala mendapati kebanyakan insiden Girlstown berkait balik dengan satu insiden yang berlaku membabitkan seorang pelajar setahun sebelumnya. Pada tahun 2006, salah seorang pelajar yang mengikut rombongan lawatan ke Universidad de Anáhuac menjumpai sebuah majalah yang mengajar para pembacanya bagaimana menghasilkan papan Ouija.

Ringkasnya, papan Ouija ialah satu cara bagi individu untuk berhubung dengan dunia ghaib termasuk hantu dan ia mudah dibuat. Dan salah seorang yang melakukannya ialah Maria. Untuk mengelak kegiatan mereka diketahui penjaga blok, mereka menyusup keluar melalui tingkap chapel di tingkat enam.

Jovita tidak terkejut mengapa ramai mengikut Maria. Dia sememangnya cantik dan mempunyai bakat kepimpinan. Dan salah seorang pelajar menceritakan ibu Maria ialah seorang bomoh wanita yang hebat dan merupakan pengikut setia Saint Death.

Bagi kebanyakan biarawati, mereka langsung tidak tahu tentang papan Ouija memandangkan ia jarang diketahui di Korea Selatan. Tetapi semua itu akhirnya terbongkar pada musim bunga 2006, tempoh sama kejohanan bola keranjang Girlstown diadakan.

Kejohanan ini merupakan antara acara di mana semua pelajar dapat bergaul dengan bebas dan berinteraksi antara satu sama lain. Dan paling penting, pemenang dapat menikmati hak kebanggaan dalam kalangan blok-blok pelajar dalam tempoh setahun.

Bagi Maria, hasratnya satu saja iaitu melihat rakannya Liz menang dalam kejohanan berkenaan. Selepas menggunakan papan Ouija, pasukan rakan baiknya itu berjaya muncul sebagai pemenang tetapi ia mengundang khabar angin penularan penggunaan sihir di sekolah dan Maria sebagai pengamalnya.

Dalam laporannya, Loa Zavala menulis, “Ramai remaja yang merasa terganggu dengan semua ini. Mereka sangat marah dan mengungkitnya selalu dengan beberapa biarawati sehingga ia diketahui oleh Mother Superior (ketua biarawati).” Pada awalnya, Mother Superior ketika itu iaitu Sister Margie Cheong tidak tahu tentang kisah papan Ouija.

Tetapi selepas diberitahu hakikat Ouija, larangan bermain papan Ouija di kawasan sekolah dikeluarkan. Dia juga turut mengarahkan sesiapa yang terlibat dicari dan salah seorang yang disoal ialah Maria. Maria menafikan bila disoal seorang biarawati tetapi pemeriksaan katilnya mendedahkan sebuah papan Ouija yang disembunyikan.

Semua tahu dengan penemuan papan tersebut, Maria boleh saja mengucapkan selamat tinggal kepada Girlstown. Tetapi pelajar tersebut enggan kerana merasakan dunia luar sana terlalu kejam dan dia mahu kekal menyambung pengajiannya di situ. Malah, dia juga mempersoalkan mengapa dia seorang saja dihukum sedangkan orang lain juga bermain papan sama.

Tetapi Sister Cheong tidak mengubah fikirannya dan mengarahkan Maria dikeluarkan daripada kawasan sekolah. Berdasarkan satu kisah, tiba-tiba angin bertiup kuat yang menolak pintu sehingga memotong salah satu jari Maria sekaligus mengakibatkan ia terpercik sehingga ke tangga dan dewan tatkala dia dibawa pergi.

Tatkala dia dibawa keluar, Maria bertembung dengan bekas rakan-rakan asramanya. Dan di sinilah kata-kata keramat ini terkeluar dari lisannya yang berbunyi, “Setiap orang dalam generasi aku yang menuduh aku atau memikirkan perkara buruk terhadapku akan jatuh sakit. Kau akan sakit pada bahagian kaki. Kau takkan dapat berjalan. Kau akan disumpah…”

Sejak itulah, gangguan makhluk halus dan histeria yang melanda Girlstown bermula. Selain histeria, ada yang ketakutan melihat kelibat hantu di kawasan sekolah. Salah satu hantu yang dilihat ialah hantu seorang pelajar perempuan yang m4ti akibat tuberkulosis.

Yang pasti, gangguan sebegini menarik perhatian ramai pihak termasuk pihak media. Sehingga timbul laporan ura-ura berlakunya penderaan di sekolah berkenaan, satu khabar yang dinafikan sekeras-kerasnya oleh Sisters of Mary dan Sister Cheong. Sementara ibu bapa pelajar-pelajar sanggup datang dari jauh semata-mata nak membawa mereka pulang dari tempat yang mereka anggap neraka.

Bagi Loa Zavala pula, kunci kepada isu histeria ialah mengenalpasti pengalaman pahit yang dialami pelajar-pelajar. Majoriti pelajar yang ditemubual datang dari latar belakang keluarga bermasalah termasuk isu penderaan. Salah seorang daripada mereka iaitu Soledad, 16, mendedahkan dirinya pernah dipukul oleh ibunya dengan wayar elektrik atau kasut sehingga berdarah.

Antara Oktober 2006 hingga Jun 2007, lebih 500 pelajar, seorang guru dan beberapa biarawati jatuh sakit akibat gangguan sumpahan ini. Dan 300 daripadanya dihantar pulang ke keluarga masing-masing. Pihak sekolah cuba menyelesaikan isu ini dengan pelbagai cara termasuk memanggil paderi tetapi tidak berhasil.

Akhirnya, Sister Cheong menggerakkan usaha mengesan Maria dengan harapan dapat mem4tikan sumpahan yang dikenakan bekas pelajar Girlstown itu. Tetapi malangnya, Maria sekeluarga telah berhijrah dari Tuxtupec ke Veracruz tanpa meninggalkan sebarang maklumat perhubungan. Tidak mustahil mereka mungkin sudah berhijrah ke bahagian lain Mexico atau Amerika Syarikat kerana mengelak situasi panas di negara itu.

Tetapi pada akhirnya, semua pelajar yang masih kekal di sekolah melaporkan tidak lagi mengalami simptom di kaki dan pulih sepenuhnya daripada gangguan berkenaan. Dan menerusi laporan akhir perubatan yang difailkan pakar-pakar termasuk Loa Zavala, kesemua insiden yang berlaku di Girlstown berpunca daripada gangguan pergerakan psikogenik yang konsisten dengan gangguan penukaran.

Tambah Loa Zavala dalam laporannya, “Kanak-kanak tidak seharusnya perlu menggunakan pendekatan radikal untuk menunjukkan perasaan mereka sekiranya mereka berada dalam persekitaran yang sihat. Mereka memerlukan badan mereka untuk bercakap. Jadi menerusi simptom-simptom ini, mereka cuba mengatakan sesuatu, cuba untuk membuat perubahan.”

Sehingga hari ini, Sisters of Mary atau World Villages masih enggan memberi komen tentang apa yang berlaku di Girlstown. Dan bagi Sister Cheong, selepas situasi Girlstown kembali pulih, dia diarah kembali ke Korea Selatan. Bagaimanapun, dia menganggap apa yang berlaku sebagai satu ujian dan dia tidak pernah hilang keyakinannya terhadap Tuhan.

Bagi Jovita pula, dia akhirnya meninggalkan Girlstown selepas ibunya mengajaknya pulang. Walaupun mengakui situasi di sana tidak menyenangkan, dia tidak mahu meninggalkan tempat yang menawarkan peluang untuk bebas. Tetapi ibunya menegaskan yang lebih penting ialah nyawa puteri kesayangannya dan mereka tidak mahu memperjudikan nasib terus kekal di situ.

Sehingga hari ini, dia menjalani kehidupan secara sederhana dan tidak pernah menjejakkan kaki kembali ke Girlstown. Tetapi Jovita masih ingat pesanan Sister Cheong dan itu menginspirasikan dirinya untuk tidak pernah putus harapan.

RUJUKAN:

Hernandez, Daniel. (2020). The Haunting of Girlstown. Vox. https://www.vox.com/the-highlight/21242299/outbreak-girlstown-chalco-world-villages-villa-de-las-ninas


Red Cliff: Wei vs Pakatan Shu-Wu

Bagi yang biasa
membaca Romance of the Three Kingdoms atau menonton filem-filem yang
berdasarkan kisah berkenaan, pasti sudah biasa dengan Pertempuran Chi Bi atau
Pertempuran Red Cliff. Kisah pertempuran ini pernah diadaptasi oleh John Woo
menerusi filem Red Cliff yang menampilkan Tony Leung Chiu-wai sebagai Zhou Yu,
Takeshi Kaneshiro (Zhuge Liang) dan Zhang Fengyi (Cao Cao). Pertempuran ini
merupakan pertempuran tentera laut terbesar dalam sejarah berdasarkan bilangan
individu yang terlibat.

Keruntuhan Dinasti Han

Pada awal abad
ketiga Masihi, Dinasti Han yang memerintah China ketika itu mengalami
keruntuhan dengan maharaja ketika itu hanya setakat figura sahaja. Kuasa
sebenar kerajaan terletak di tangan panglima-panglima perang di mana mereka
saling berperang antara satu sama lain sama ada untuk meluaskan jajahan mereka
atau mempertahankan wilayah mereka. Antara panglima perang yang terkenal ketika
itu ialah Cao Cao di mana menjelang tahun 207 Masihi, berjaya menyatukan utara
China di bawah penguasaannya dan mengekalkan kekuasaan di Lembah Utara China.

Sekiranya beliau
mahu meneruskan aspirasi menyatukan semula Empayar Han yang berpecah, Cao Cao
perlu mendapatkan akses ke tengah Yangtze atau lebih tepat pangkalan tentera
laut di Jiangling bagi mendapatkan akses ke wilayah selatan. Usaha beliau ini
disokong menerusi perlantikannya sebagai Canselor Diraja sekaligus
memberikannya akses kepada semua aset Dinasti Han. Dan pada tahun 208, ia
digunakan sebaik-baiknya untuk mendapatkan akses ke wilayah selatan. Dua
individu yang dianggap halangan utama cita-citanya ialah Liu Biao, Gabenor
Wilayah Jing dan Sun Quan yang menguasai Wu Timur. Seorang lagi pemain penting
dalam konflik ini ialah Liu Bei yang ketika itu mendapat perlindungan dari Liu
Biao. Liu Bei tidak seharusnya dipandang remeh kerana walaupun dianggap
pelarian politik, beliau juga merupakan seorang yang bijak terutama dalam
strategi peperangan.

Situasi perang
yang tercetus antara Jing dan Wu sejak sekian lama bukan saja melemahkan
kekuatan tentera Jing tetapi juga memudahkan usaha Cao Cao menawan wilayah
berkenaan tanpa sebarang pertumpahan darah. Liu Biao mati semasa kempen itu dan
saki-baki tenteranya mengikut Liu Bei melarikan diri ke Xiakou. Di sinilah, Liu
Bei mula berunding dengan Sun Quan untuk membentuk pakatan Jing-Wu yang
anti-Cao Cao. Pada masa sama, Cao Cao turut mengirim satu surat kepada Sun Quan
bahawa beliau mempunyai angkatan seramai 800,000 orang yang berperang atas nama
maharaja. Dakwaan ini berkemungkinan diada-adakan untuk menakutkan Sun Quan
untuk menyerah diri. Bagaimanapun, Sun Quan yang mempunyai tentera seramai
200,000 hingga 300,000 orang tidak termakan dengan desakan Cao Cao dan memilih
bergabung dengan Liu Bei. Menerusi kerjasama ini juga, mereka dapat menambah bilangan
tentera antara 50,000 hingga 80,000 orang ke dalam pakatan mereka.

‘Jangan pandangku sebelah mata!’

Cao Cao mungkin
merasa selesa dengan bilangan tenteranya yang ramai tetapi majoriti daripadanya
kali pertama terlibat dalam kempen pertempuran laut. Ini tidak berlaku pada
pakatan Liu Bei-Sun Quan kerana separuh dari angkatan Sun Quan menganggap laut
sebagai taman permainan mereka. Selain itu, tentera selatan juga mempunyai
imuniti terhadap penyakit berjangkit di wilayah berkenaan tetapi menjadi mimpi ngeri
kepada tentera dari sebelah utara. Satu lagi kesilapan Cao Cao ialah gagal
memastikan bekalan sentiasa ada untuk memenuhi keperluan pasukan tenteranya
yang ramai. Jika ini saja sudah memeningkan kepala Cao Cao, minggu-minggu yang
membawa kepada Pertempuran Chi Bi menyaksikan cuaca hujan dan iklim lembap yang
nyata merendahkan moral tenteranya.

Dan seperti
dinyatakan di atas, antara penyakit yang menjadi mimpi ngeri angkatan Cao Cao
ialah mabuk laut. Disebabkan terlalu ramai yang mengalami mabuk laut,
komander-komander mereka terpaksa mengikat kapal-kapal dengan rantai bagi
menangani masalah itu. Walaupun ia berhasil menyelesaikan masalah mabuk laut
dalam kalangan tenteranya, ia mengakibatkan kapal-kapalnya sukar dikemudi.
Sebahagian daripada angkatannya terus kekal di kapal manakala sebahagian lagi
turun dan berkhemah di tebing utara Sungai Yangtze. Manakala angkatan Liu
Bei-Sun Quan pula berkhemah di tebing selatan sungai berkenaan yang turut
dikenali dengan nama Chi Bi (Red Cliff).

Melihat keadaan kapal
yang diikat dengan rantai, ia memberi idea kepada para jeneral untuk
menggunakan taktik kapal api iaitu kapal yang diisi dengan minyak dan bahan
kering yang mudah terbakar. Bagi memperdaya Cao Cao, seorang jeneral (sama ada
Huang Gai atau Zhou Yu) menghantar surat kepadanya dengan niat mahu berpaling
tadah. Bagi menyakinkan lagi Canselor Diraja itu, mereka akan datang dengan
sekumpulan kapal sebagai tanda niat baik. Tanpa pengetahuan pihak musuh,
kapal-kapal yang dihantar pada waktu malam itu sudah diisi dengan minyak lemak
dan bahan kering mudah terbakar. Sebaik menghampiri titik pertengahan sungai,
Huang Gai/Zhou Yu mengarahkan tenteranya menyalakan api sebelum bertolak pulang
menggunakan perahu kecil. Kapal-kapal tanpa pemandu ini berlayar mengikut angin
tenggara dan meletup sebaik menghampiri angkatan laut Cao Cao.

Taktik sebegini
mencetuskan keributan dalam kalangan tentera Cao Cao di mana ramai mati
terbakar atau mati lemas semasa hendak cuba menyelamatkan diri. Dalam pada itu,
tentera Liu Bei pula menyerang kedudukan mereka. Tanpa pengetahuan mereka,
hanya sebahagian saja yang menyertai serangan Liu Bei tetapi ramai menganggap
ini serangan pihak selatan ke atas mereka. Keadaan ini melemahkan lagi moral
tentera Cao Cao di mana ramai melarikan diri ke kawasan paya dan mati lemas di
situ. Ada yang cuba melarikan diri dalam kegelapan malam tetapi berjaya ditawan
atau dibunuh oleh tentera Liu Bei.

Tentera Cao Cao
yang ketakutan cuba melarikan diri menggunakan laluan Huarong yang ketika itu
laluan panjang yang merentasi kawasan paya di utara Tasik Dongting. Bagi
membolehkan kuda-kuda dapat melaluinya, mereka terpaksa meletakkan rumput di
sepanjang laluan. Ramai yang mati lemas atau mati dipijak semasa melakukan
perkara tersebut. Bagaimanapun, angkatan Zhou Yu dan Liu Bei terus mengejar
mereka sehinggalah ke Jiangling. Jiangling menjadi saksi kemusnahan tentera Cao
Cao di mana ramai bukan saja mati dalam pertempuran tetapi juga mati akibat
kebuluran dan penyakit berjangkit. Akibat kekalahan ini, beliau kehilangan
wilayah seluas 160 kilometer tetapi itu masih menjadikannya panglima perang
yang digeruni di seluruh China.

Pada tahun 220,
Maharaja Han turun takhta secara rasmi dan ini memberi peluang kepada Cao Cao
membentuk wilayahnya kepada sebuah kerajaan yang dipanggil Wei. Liu Bei pula
mengambil alih wilayah Jing dan wilayah yang dirampas dari Cao Cao untuk
membentuk negeri Shu. Digabungkan dengan negeri Wu yang masih dikawal Sun Quan,
ini mewujudkan tempoh Three Kingdoms di China ketika itu. Lokasi sebenar
pertempuran masih menjadi perbahasan para cendekiawan kerana ia tidak ditanda
dan nama tempatannya juga sudah pasti berubah mengikut perubahan zaman.


Kisah Nabi Uzair Yang Kita Tak Tahu

Dalam al-Quran, Allah menyebut tentang nama seorang lelaki bernama ‘Uzair. Hanya sekali nama ini disebut iaitu dalam Surah al-Taubah ayat ke-30 iaitu “Dan orang-orang Yahudi berkata: Uzair putera Allah…”

Siapakah Uzair ini? Tersebut dalam riwayat bahawa dalam ramai-ramai
Bani Israel, tiada seorang pun yang lebih mengerti dan menghafal Kitab Taurat
berbanding beliau. Ulama’ berbeza pendapat sama ada dia seorang nabi, atau
seorang yang soleh. Jadi di sini, kita cuma sebutkan namanya saja tanpa menyatakan
dia itu nabi atau bukan. Malah ulama’ juga berbeza pendapat mengenai nama
sebenarnya.

Kenapa orang Yahudi sangat mengagungkan Uzair sehingga menggelarnya
sebagai anak Allah?

Perlu kita tahu bahawa Kitab Taurat yang ada pada hari ini bukanlah
Taurat yang sama sebagaimana di zaman Nabi Musa alaihissalam. Kerana kitab ini
telah dibakar habis sewaktu pemerintahan seorang raja yang zalim iaitu Bukhtunassar
atau lebih dikenali sebagai Nebuchadnezzar II.

Bukhtunassar merupakan seorang raja zalim yang mempunyai kerajaan
yang amat besar. Bahkan dalam sebuah hadis dhaif diriwayatkan bahawa Rasulullah
sendiri mengiktiraf kekuasaan beliau dengan menyatakan bahawa bahawa raja dunia
ini ada empat, dua mukmin dan dua kafir iaitu Zulqarnain dan Nabi Sulaiman
serta Namrud dan Bukhtunassar.

Dalam Surah al-Baqarah, Allah menceritakan mengenai seseorang yang masuk ke dalam sebuah perkampungan, yang mana bangunannya telah roboh, lalu dia bertanya bagaimana Allah akan menghidupkan semua ini setelah ianya binasa? Untuk menjawab persoalan itu, Allah mematikan baginda selama seratus tahun kemudian Allah membangkitkannya semula. Orang itu menurut para ulama sejarah dan tafsir, adalah Uzair. Baginda bertanya bukanlah kerana ragu-ragu tetapi kerana ingin mengetahui caranya dan untuk menambahkan lagi keimanannya.

Kalau dalam Al-Quran, ayat ini betul-betul berada sebelum ayat
mengenai Nabi Ibrahim bertanyakan cara Allah menghidupkan sesuatu yang telah
mati. Kedua-dua cerita ini saling berkaitan, kerana maksudnya sama; bertanya
kerana ingin menambahkan keimanan. Tidak seperti kebanyakan Bani Israel yang
banyak tanya, bukan sebab nak amalkan, tapi kerana nak memperlekeh dan
suka-suka.

Berbalik pada kisah Uzair tadi, selepas seratus tahun dimatikan secara literal atau sekadar ditidurkan seperti Ashabul Kahfi, Allah bangunkan baginda semula. Kemudian Allah tanya berapa lama baginda tak sedarkan diri? Dia kata sehari saja, sedangkan sebenarnya seratus tahun. Kisahnya beliau ini persis dua kisah lain di dalam al-Quran. Pertama iaitu kisah Ashabul Kahfi, kedua seperti kisah Nabi Ibrahim.

Setelah dibangkitkan, Allah mengarahkannya untuk melihat makanan dan minum yang dia bawa sebelum ini, ianya masih elok dan tidak basi atau rosak sedangkan masa telah berlalu 100 tahun. Tapi cuba tengok keldai tunggangan kamu, ianya telah hancur binasa dan yang tersisa cumalah tulang-belulang. Lalu dengan kekuasaan Allah, tulang-tulang keldai itu bercantum, kemudian dibaluti daging dan akhirnya menjadi seperti keldai beliau yang asal. Sama seperti kisah Nabi Ibrahim sebelum ini, bukan? Bagi sesiapa yang pernah baca dan teringat, pasti rasa seakan ‘Déjà vu’.

Ada juga yang menceritakan bahawa setelah itu baginda balik semula kepada kaumnya, tetapi semua orang tak mengenalinya memandangkan jarak masa yang telah merubah generasi. Puas diterangkan bahawa baginda sememangnya Uzair, tokoh Bani Israel, tapi tiada yang percaya melainkan seorang makcik tua yang berumur 120 tahun. Lalu makcik ini setelah yakin, dialah yang meyakinkan pula kaumnya bahawa ini memang Uzair.

Disebabkan mereka semua tahu yang Uzair ini menghafaz Taurat, jadi
mereka minta untuk dikumpulkan semula Taurat yang telah dibakar sewaktu
pemerintahan Bukhtunassar. Peristiwa inilah yang membuatkan Bani Israel
menggelarnya anak Allah. Bukanlah sebagaimana yang dimaksudkan oleh orang
Kristian apabila mengungkapkan mengenai Nabi Isa, tetapi adalah lebih kepada
pengagungan dan kebesarannya. Dalam Bible yang ada sekarang, memang ramai orang
yang digelar ‘Anak Tuhan’, bukan Jesus saja.

Malah sebutan Uzair itu sendiri adalah menunjukkan kasih daripada Bani Israel kepada dirinya. Asalnya ‘Izra, kemudian ditukarkan bentuknya kepada ism tasghir, menjadi ‘Uzair. Bahkan Bible yang ada pada hari ini turut mengabadikan nama beliau dalam ‘The Book of Ezra.’

RUJUKAN:

HAMKA (1982), Tafsir al-Azhar, Pustaka Panjimas: Jakarta

Ismail Ibnu Kathir (2013), Kisah Para Nabi, Klang Books Centre:
Selangor

Ismail Ibnu Kathir (2003), Tafsir Ibnu Kathir, Pustaka Imam Syafie:
Jakarta


Ulama Yang Mencadangkan Tarikh Kemerdekaan Negara

1. Syeikh Haji ‘Abdullāh bin Ibrahim merupakan nama sebenar beliau , namun digelar dengan ‘Fahim’ kerana kemampuan beliau memahami dan menguasai cabang-cabang ilmu agama yang luas.

2. Beliau lahir di Makka pada tahun 1870 dan banyak dibimbing oleh bapanya sendiri, Syeikh Ibrahim Haji Tahir yang juga merupakan salah seorang tenaga pengajar di Masjidil Haram ketika itu. Kedua-dua anak beranak ini pernah dilantik menjadi Ahli Lembaga Masjidil Haram.

3. Pada tahun 1915, Syeikh ‘Abdullāh kembali ke Tanah Melayu setelah bapanya meninggal dunia di Makkah dan mengajar di rumahnya sendiri di Kepala Batas, serta di Pondok Tn Hj Wan Sulaiman di Alor Setar.

4. Kemasyhuran beliau diiktiraf Istana Kedah apabila beliau dipanggil sebagai guru agama di Istana manakala Sultan Perak pula pernah melantik beliau sebagai pengetua Madrasah Idirisiah di Bukit Chandan, Kuala Kangsar pada tahun 1931.

5. Sekembalinya di Kepala Batas, beliau membuka Sekolah Daeratul Maarif Al Wataniah dan memperkenalkan saduran moden dalam proses pengajian turath Islam, dengan memperkenalkan pakaian seragam sekolah kepada pelajar di sana.

6. Pengalaman beliau yang luas serta pergaulannya dengan para ulama’ seantero dunia ketika di Makkah menyebabkan Syeikh memiliki semangat nasionalisme dan patriotisme yang jitu dalam memperjuangkan kemerdekaan Persekutuan Tanah Melayu.

7. Beliau aktif terlibat dalam Pertubuhan Kebangsaan Melayu Bersatu, PEKEMBAR atau lebih dikenali sebagai UMNO dan memilih untuk kekal bersama UMNO setelah penubuhan PAS pada 1951 atas dasar hendak mengelakkan perpecahan dalam kalangan orang Melayu.

8. Beliau telah mencadangkan kepada rombongan Tunku Abdul Rahman yang berangkat ke London pada tahun 1956 agar menaiki kapal laut supaya mempunya lebihan masa untuk berbincang dan berfikir.Rombongan ini bertujuan untuk menuntut kemerdekaan Malaya daripada British.

9. Cadangan beliau diterima dan rombongan Tunku Abdul Rahman berlepas ke London pada 1 Januari 1956 menaiki kapal MV Asia yang bertolak daripada Singapura.

10. Sekembalinya rombongan Tunku, Syeikh Abdullāh lagi sekali mengusulkan agar tarikh kemerdekaan Persekutuan Tanah Melayu diisytiharkan pada 31 Ogos 1957 berdasarkan penelitian beliau melalui ilmu falak yang dikuasainya.

11. Syeikh Abdullāh pernah mengarang sebuah syair kemerdekaan dan cinta tanah air, sebagaimana yang pernah dinukilkan kembali di laman FB Nahdatul Ulama Malaysia:

يطيب النشيد بذكر الوطن
Lunaknya mendendangkan nasyid memperingati tanah air

ليحي الملايو ويستقل الوطن
Hidup Melayu tanah air merdeka

وفي السر تشدو به والعلن
Yang dialunkan ketika bersendirian dan ketika terbuka\

فكم للبلاد علينا منن
Banyaknya nikmat yang dicurahkan tanah air ke atas kita
وكم طوف الجد فصل الوطن
Dan banyaknya kurniaan tanah air di sekeliling orang yang gigih berusaha
لك الحمد يا ربنا والثنا
Segala pujian milik-Mu jua Wahai Tuhan kami

وندعوك يا رب كن عوننا
Kami memohon kepada-Mu Wahai Tuhan bantulah kami
وقو الرجاء بنيل المنى
Kuatkanlah harapan untuk mencapai cita-cita
بعز البلاد وعز الوطن
Demi ketinggian negara dan demi ketinggian tanah air

12. Syeikh Abdullāh meninggal dunia pada 28 April 1961 ketika beliau berusia 92 tahun di kediamannya di Kepala Batas.Cucunda beliau, Tun Abdullah Hj Ahmad Badawi merupakan mantan Perdana Menteri Malaysia yang ke 5.


Ulasan Ringkas Forum Mempertahankan Sejarah Malaysia Oleh ATMA

Aku punya ulasan ringkas ini mulakan terus dengan penghujung forum bila ada geng Chola menyerang forum. Aku rasa babak inilah yang paling dinantikan kita semua berbanding perbentangan fakta berjela-jela pada panelis. Dipenghujung forum, terdapat seorang uncle dalam gambar di bawah yang bertanyakan tiga soalan ini kepada para panelis:

1. Apa rasionalnya diadakan wacana ini?

2. Kenapa tak cerita dalam wacana ini sejak sebelum abad pertama sehingga abad ke-19?

3. “I’ve found that some of the facts are distorted” (tapi tak bagi pulak apa benda yang distorted.)

Soalan 1 dah dijelaskan oleh Prof Dr. Supyan sendiri iaitu semasa awal mukadimah wacana oleh beliau. Ringkasnya lebih kurang untuk menonjolkan isu dan fakta berkaitan dalam aplikasi masyarakat di luar bilik kuliah. Ia untuk mengenengahkan diskusi ilmiah kepada masyarakat supaya nilai kesarjanaan akademia dapat menjadi pegangan umum dan tidak sekadar bersandarkan sensasi dan retorika semata-mata.

Soalan 2 pula dijawab oleh Prof Dato’ Murad Merican. Secara asasnya kerana faktor masa yang diperuntukkan. Dr Azharuddin Mohd Dali menambah bahawa gabungan pembentangan jika diselusuri merangkumi tempoh masa tersebut.

Kecuali pendapat dia ni tentang “distorted facts” dia jelaskan lebih lanjut, panel tak dapat nak mengulas tentang pendapat dia ni.

Keluar Dewan Senat, media kumpul kat dia, sekali lagi macam-macam claim yang dia buat, penghujungnya aku dengar perkataan “distorted” tu tadi. Bila ditanyakan mengenai apa yang “distored”, tak dapat dijelaskan.

Dalam berkerut dahi aku dengar dia pumpang pada media, berombak jugalah dada nak melawan Chola ni tadi tapi sabar kan separuh dari iman. Taknaklah rosakkan reputasi akademia. Padahal aku cuak jugalah takut berkicap kat situ nanti. Lepas tu kena kedalam kang sabun jatuh jangan kutip bak kata kau.

Tapi aku sepertimana yang aku jangkakan, media telahpun sensasikan pendapat distorted dia ni. Tapi sekurang-kurangnya, uncle India ini bertanyakan soalan daripada sekelumit geng Chola yang turun ke forum, yang tidak terkutik pun keberanian mereka mencabar hujah-hujah para pembentang, berbanding uncle ini yang sebenarnya datang lambat ke wacana.

Ringkasnya, wacana berlangsung sangat aman dan harmoni. Paling seronok bila ramai wakil pelajar dari UA lain hadir, Pemuda MIC (dirujuk sebagai gentleman oleh Prof Supyan) dan wakil NGO lain hadir. Ramai anak muda, pelajar-pelajar UKM dan UA lain hadir. Paling bagus, ramai anak muda belia India hadir. Satu benda yang jarang aku lihat (tak pernah lagi sebenarnya) sejak dua tiga tahun hadiri apa-apa sesi wacana cendekiawan atau talk umum di UKM ni.

Tentang pembentangan, selain Prof Dato’ Murad yang lebih filsuf pembentangannya, menyentuh polemik yang cuba dimainkan kumpulan-kumpulan tertentu, pembentangan Dr Azharuddin lebih rapat dengan sejarah pasca kolonial dan pra merdeka masyarakat India dan Tamil di Malaysia, kerana itu kepakarannya dan kajiannya sejak 20 tahun.

Dr Suffian Mansor pula lebih tekankan tentang pergerakan etnik Cina ke Tanah Melayu, tapi PM Dr. Zul paling direct dan banyak sekali dibentangkan bukti empirikal termasuk sumber-sumber bertulis dan inskripsi, manuskrip dan hikayat segala macam syair dari India sendiri. Ya, dari India sendiri tentang Tanah Melayu, lebih tepat Kedah Tua yang dimiliki oleh Melayu.

Jadi begitulah sekitar wacana tu tadi. Tajuk kontroversi, pengisian steady. Tapi preman ada tadi, possibly SB pun ada kot. Standby kot ada Chola hendak menjarah la kot. Maklumlah wacana pasal geng Chola inilah katakan.


Membedah Makna Disebalik Lagu BPR – 1511

Peminat-peminat rock kapak mesti kenal kumpulan BPR. Tapi kali ini kita bukan nak bercakap tentang Dari Sinar Mata ataupun Seribu Tahun Tak Kan Mungkin. Sebab kita mahu membedah lagu 1511 yang dibuat berdasarkan peristiwa Melaka ditakluk Portugis.

“Kelihatan kapal berlabuh
Membawa turun sebuah kebudayaan
Berjanggut putih
Berwatak ganas
Bagai albino di nusantara”

Cuba tengok rangkap lirik pertama dekat atas tu. Masa mula-mula Portugis sampai, orang Melaka rasa pelik tengok deme. Ye lah rupa, pakaian dan budaya deme sangat berbeza dengan orang Melaka.

Orang Melaka punya pelik ni sampai dia pergi pintal-pintal janggut, tepuk kepala dan pegang tangan orang Portugis. Bila dah puas barulah orang Portugis tu dapat berjumpa dengan bendahara. Nampak, kan sama macam dalam lirik tu.

“Mereka ingin menjadi kaya
Mereka ingin menjadi raja”

Pada mulanya, bendahara layan baik je orang Portugis. Tapi bila terdengar pedagang dari Goa cakap orang Portugis ni nak rampas Melaka, terus bendahara tahan kesemua utusan. Katanya Portugis nak rempah dan menguasai jalur perdagangan di Selat Melaka.

“Gugur panglima menghunuskan senjata
Namun semangat makin menyala
Itulah kaum Feringghi
Itulah penjajah ibunda melaka”

Salah seorang daripada tawanan berjaya melarikan diri lantas memberitahu apa yang terjadi di Melaka kepada gabenor Portugis di Goa. Alfonso d’Albuquerque yang mendengar berita itu berasa sangat marah.

Maka dia hantar Gonzalo Periera bersama-sama tujuh kapal, sepuluh ghali panjang dan 13 perahu untuk menyerang Melaka. Dari kapal-kapal ini Portugis tembak guna meriam. Penduduk Melaka yang tak pernah berperang sangat terkejut dengan serangan ini hingga ramai terkorban.

Keesokkannya, soldadu Portugis berjaya naik ke darat untuk bertempur dengan hulubalang Melaka. Tun Hasan Temenggong yang memimpin hulubalang Melaka berjaya menewaskan soldadu Portugis dan menghalau mereka ke laut.

Dalam lagu BPR 1511 ni, lirik di atas diulang sebanyak dua kali. Bermakna Portugis datang untuk kali kedua dengan angkatan soldadu yang lebih besar.

“Berjuang lah
Bertempur terus
Pertahan kan bumi kita”

Ketika serangan kedua ni Portugis telah beri amaran deme nak naik ke darat pada hari esok. Maka Sultan Ahmad kumpulkan sekalian hulubalang dan rakyat untuk bersiap sedia bertempur bersama-sama.

Pada malam harinya, Hikayat Muhammad Hanafiah dan Hikayat Amir Hamzah telah dibacakan bagi menaikkan lagi semangat perjuangan orang Melaka. Secara tak langsung moral orang Melaka semakin meningkat.

Apabila hari telah siang, soldadu Portugis terus menyerbu masuk ke Melaka. Orang Melaka yang sudah bersiap sedia sejak semalam terus memberi tentangan sengit. Ternyata soldadu Portugis tak mampu tahan amukan orang Melaka.

Bagi menyelesaikan masalah tu, Alfonso d’Albuquerque telah menghantar 1000 soldadu bersenapang sebagai backup. Hal ini membuatkan formasi orang Melaka terus pecah sebab mereka terkejut pertambahan soldadu Portugis.

Nak tak nak, mereka perlu berundur sebab dah ramai orang Melaka terkorban. Ditambah lagi Portugis sudah berjaya menguasai jambatan dan istana. Dengan rasa berat hati, sultan bersama-sama rakyat yang tersisa terus meninggalkan Melaka. Kisah ini ada diabadikan dalam lirik di bawah;

“Bagai padang jarak
Padang tekukur
Yang mengkebumi ratusan perwira
Mengalir darah masih hangat
Menuntut pembela bangsa
Negara agama
Di kemudian hari”

Terakhir sekali kalau korang perasan tahun 1511 disebut banyak kali dalam lagu ini. Maknanya itu merupakan satu bentuk penegasan. Supaya kita semua tak ulang kembali segala kelemahan yang pernah terjadi kepada nenek moyang kita dahulu.


Gejala Withdrawal Kafein

Kafein merupakan bahan psikoaktif yang banyak diambil di seluruh dunia. Ya, kafein juga termasuk dalam kategori bahan psikoaktif, sama seperti dadah yang lain. Cuma kesannya tidaklah sebahaya ganja, marijuana, amphetamine, methamphetamine dan lain-lain.

Kafein berfungsi sebagai perangsang sistem saraf pusat, yang bermaksud ia memberi kesan aktiviti neural di dalam otak dan meningkatkan kepekaan, juga mengurangkan keletihan.

Sekiranya badan bergantung kepada kafein, membuang ia daripada diet seseorang akan menyebabkan “withdrawal symptom” sekitar 12-24 jam selepas mengambil kafein.

Kafein withdrawal ialah diagnosis perubatan yang diperakui dan boleh memberi kesan kepada orang yang selalu mengambil kafein.

Berikut adalah 8 gejala withdrawal kafein;

“Anda rasa saya ada masa untuk sakit kepala” juga merupakan antara gejala yang selalu dilaporkan. Kafein menyebabkan salur darah di otak untuk mengecut, menyebabkan aliran darah perlahan.

Satu kajian menemui bahawa 250mg (kurang daripada 3 cawan kopi) boleh mengurangkan aliran darah cerebral sebanyak 27%.

Memandangkan kafein boleh mengecutkan salur darah, mengurangkan atau berhenti daripada mengambilnya membenarkan salur darah untuk mengembang dan meningkatkan aaliran darah ke otak.

Perubahan aliran darah yang mendadak menyebabkan withdrawal yang menyakitkan kepala berkadar dengan masa otak mengambil tindakan untuk menyesuaikan dengan peningkatan aliran darah.

Sekalipun kafein menyebabkan sakit kepala, kafein juga merawat beberapa jenis penyakit kepala seperti migrain. Malangnya, aa tidak mampu merawat covidiot.

”Pergi kedai, balik kedai, letih-letih” sebab lama tak pekena kafein.

Ramai dalam kalangan kita yang meminum secawan dua kopi sehari sebagai “energy boost.”

Kafein membantu meningkatkan kepekaan dan mengurangkan keletihan dengan menghalang receptors untuk adenosine, sejenis neurotransmitter yang menyebabkan rasa mengantuk.

Ia juga terbukti meningkatkan prestasi atlet, meningkatkan tenaga dan mengurangkan keletihan kronik.

Sebagai contoh, sebuah kajian terhadap 213 orang pengambil kafein tegar menunjukkan yang berpuasa dari kafein selama 16 jam menyebabkan peningkatan rasa keletihan.

Tambahan pula, kesan tenaganya hanya mampu bertahan selama 6 jam sahaja dalam tubuh yang mendorong seseorang untuk pekena beberapa cawan kopi sepanjang hari untuk mengekalkan tenaga dan fokus.

Perbuatan ini membawa kepada lebihan ambilan dan kebergantungan terhadap kafein dan menyebabkan gejala withdrawal semakin parah.

Kafein merupakan perangsang yang meningkatkan degupan jantung, tekanan darah dan hormon stres cortisol dan epinephrine.

Pada orang yang mudah sensitif dengan kafein, sekadar secawan kopi boleh menyebabkan mereka rasa bimbang (anxious).

Sementara mengambil kafein boleh menyebabkan kebimbangan, tidak mengambil kafein terus juga boleh mengakibatkan perkara yang sama.

Kebimbangan merupakan gejala yang selalu dilaporkan bagi mereka yang tidak lagi mengambil kafein.

Badan boleh menjadi bergantung secara mental dan fisiologi kepadanya, menyebabkan rasa kebimbangan.

Apatah lagi sekiranya kafein yang diambil ditemani dengan “sugar-sweetened”, kekurangan mendadak pada paras gula juga boleh memburukkan lagi rasa kebimbangan.

Selain manusia, kajian terhadap haiwan juga mendapati bahawa pengurangan atau penghentian terus pengambilan gula untuk jangka masa yang lama boleh menyebabkan gejala kebimbangan.

Antara punca utama mengapa orang memilih untuk mengambil kafein dalam bentuk kopi, teh atau minuman tenaga untuk meningkatkan fokus.

Minuman berkafein selalunya diambil sebelum ujian, acara sukan atau pembentangan untuk meningkatkan fokus.

Kafein meningkatkan adrenalin, sejenis hormon terhasil dari kelenjar adrenal – sebahagian reaksi normal terhadap stres.

Ia juga menggalakkan aktiviti neurotransmitter dopamine dan  norepinephrine.

Gabungan reaksi hormon-hormon ini meningkatkan degupan jantung dan tekanan darah dan merangsang otak yang menyebabkan peningkatan kepekaan dan fokus.

Tidak mengambil kafein langsung boleh memberi kesan negatif terhadap tahap fokus sementara badan berusaha untuk menyesuaikan kefungsian tanpa kafein.

Kafein terkenal dengan fungsinya yang boleh meningkatkan mood baik.

Kebolehan menghalang hormon adenosine bukan sahaja meningkatkan kepekaan bahkan mampu meningkatkan mood baik.

Satu kajian menyatakan bahawa mengambil 1.5mg per kg berat badan manusia membawa kepada mood yang positif.

Banyak juga kajian mengaitkan pengambilan kafein secara sederhana kepada pengurangan risiko kemurungan (depression).

Sebuah kajian yang besar iaitu melibatkan 50,000 wanita yang meminum 4 cawan atau lebih kopi sehari memiliki 20% risiko kemurungan lebih rendah daripada wanita yang tidak kurang atau tidak meminum kopi.

Adapun begitu, kesan rangsangan kafein terhadap mood akan hilang setelah habis. Disebabkan inilah mood anda akan mengalami perubahan bila berhenti dari mengambil kafein.

Agak sukar untuk saya terjemahkan secara terus makna “irritability” ini. Ia boleh difahami sebagai satu keadaan badan seseorang yang tidak stabil pada mood dan fisiologinya. Contoh mudah, seperti mudah marah, cepat naik angin, mudah berpeluh, degupan jantung mencanak dan sebagainya.

Irritability muncul disebabkan kafein dalam badan sudah hilang. Agak sukar untuk peminum kafein tegar untuk memotong terus kafein tanpa menghadapi impak negatif pada mood mereka.

Kajian yang dijalankan ke atas 94 orang peminum tegar kafein, 89% peserta didapati susah meninggalkan kafein kerana gejala withdrawal termasuklah irritability dan kemarahan.

Ya, dah seperti gejala ketagihan dadah pula kesan pengambilan kafein, iaitu menggigil. Namun kesan ini sangat jarang berlaku seperti gejala lain.

Memandangkan kafein merupakan perangsang sistem saraf utama, kesan sampingan daripada terlalu banyak meminum kafein termasuk sekali tangan menggigil.

Bahkan, orang yang menghidapi anxiety disorder selalu disarankan untuk tidak mengambil kafein kerana boleh memburukkan lagi perasaan bimbang (anxiousness).

Orang yang mengambil kafein dalam kuantiti yang besar pada setiap hari, sekiranya terus berhenti akan menjadikan mereka menggigil. Kegigilan ini hanya berlaku pada tangan dan bertempoh 2 ke 9 hari.

Ramai yang mengambil kafein kerana mahu mengisi kekurangan tenaga. Gaya hidup moden yang menyebabkan kekurangan tidur, kerja yang berat dan gizi tak seimbang menyebabkan kehilangan tenaga. Ini menyebabkan ramai orang mengambil kafein sebagai sumber tenaga luar seperti kopi untuk menyegarkan mereka.

Secawan kopi atau minuman tenaga meningkatkan kepekaan dan fokus, meningkatkan degupan jantung dan gula darah, membawa kepada perasaan peningkatan tenaga fizikal dan mental.

Kesan tenaga seperti ini menyebabkan peminum mahukan lagi dan lagi untuk menghasilkan tenaga pada tahap yang sama setiap hari.

Inilah mengapa kekurangan tenaga merupakan aduan kebanyakan orang yang mengurangkan atau memotong terus kafein.

Sebagai kesimpulan, ambo juga tengah mengalami gejala withdrawal ini. Semua gejala ambo dah rasa kecuali anxiety disorder dan tangan menggigil tu belum pernah lagi sebab bukan peminum kopi tegar sangat. Kepada peminum tegar, berusahalah untuk kurangkan pengambilan kafein secara berperingkat ya.

Rujukan

Jillian Kubala. (2018). 8 symptoms of caffeine withdrawal. Healthline.


Kenapa Korea Digelar China Kecil?

Dalam tempoh 1,200 tahun Semenanjung Korea ditadbir oleh sistem beraja, terdapat satu gelaran untuk wilayah berkenaan: China Kecil (Little China). Salah satu bukti ini ialah Raja Korea dari zaman Silla hingga Joseon menerima gelaran mereka daripada maharaja-maharaja China. Dan ia dapat dilihat dengan menelusuri sejarah silam semenanjung itu.

Sebelum zaman Silla, terdapat tiga buah kerajaan di Semenanjung Korea. Tiga kerajaan tersebut ialah Silla, Goguryeo dan Baekje. Sejarawan-sejarawan Korea menggelar era ini sebagai Samguk Sidae atau Zaman Tiga Kerajaan.

Semasa era ini, ketiga-tiganya saling bersaing bagi meraih kekuasaan di semenanjung berkenaan. Di sebalik persaingan antara ketiga-tiganya, ketiga-tiga kerajaan menerima banyak pengaruh China dari pelbagai aspek seperti pakaian, budaya dan agama.

Tetapi persaingan Silla, Goryeo dan Baekje berubah apabila pemerintah Silla abad ketujuh, Raja Muyeol membentuk pakatan dengan Maharaja Dinasti Tang ketika itu, Gaozong. Pakatan ini membolehkan Silla menewaskan Baekje pada 660 dan Goryeo (668). Dengan musnahnya Baekje dan Goryeo, Silla muncul sebagai satu-satunya kerajaan di Semenanjung Korea.

Disebabkan bantuan Dinasti Tang, Silla mempunyai sebab kuat terhutang budi dengan mereka. Sebagai pengiktirafan kedudukan Maharaja China lebih tinggi daripada pemerintah Silla, China digelar sebagai suzerain (negara tuan) dengan kerajaan itu bergelar negeri lindungan (vassal-state).

Sedikit ingatan kepada para pembaca. Vassal-state berbeza dengan negara yang dijajah. Dari segi status kemerdekaan, negeri tersebut masih mengekalkan kemerdekaan mereka. Tetapi pada masa sama, mereka mengiktiraf China sebagai negara yang lebih tinggi martabatnya. Atas sebab itulah, gelaran maharaja (제/帝/je) hanya dipakai oleh pemerintah China dengan pemerintah Korea terus kekal menggunakan gelaran raja (왕/王/wang).

Disebabkan status Silla sebagai sebuah negeri lindungan, sebarang tindak-tanduknya perlu mendapat pengiktirafan China. Misalnya, semasa era Raja Munmu, baginda sentiasa menimbulkan kemurkaan Maharaja Gaozong kerana sentiasa menyerang wilayah Korea yang dikawal Dinasti Tang dan berpakat dengan pemberontak yang menentang mereka.

Akibatnya, Gaozong memilih mengangkat adinda Raja Munmu, Kim Inmun sebagai raja Silla yang baru. Bagi mengelak kedudukan baginda dicabar, Raja Munmu membuat permohonan maaf secara formal dan menawarkan ufti kepada Dinasti Tang. Susulan itu, Maharaja Gaozong mengarahkan titah menabalkan Kim Inmun sebagai raja Silla ditarik balik.

Mungkin ada menyangka hubungan suzerain-vassal China-Korea berakhir dengan kejatuhan kerajaan Silla pada abad ke-10 Masihi. Hakikatnya, ia tetap diteruskan oleh pengganti kerajaan Silla, kerajaan Goguryeo (918-1392) dan kemudiannya kerajaan Joseon (1392-1897).

Disebabkan status suzerain-vassal ini, ada banyak pantang yang perlu dipatuhi. Misalnya, dari segi warna pakaian raja Joseon, baginda tidak boleh memakai jubah berwarna kuning yang dikhususkan untuk maharaja Dinasti Ming. Begitu juga dengan warna istana di mana warna kuning dan emas dilarang digunakan pada istana Joseon.

Dari segi pakaian istiadat (면복/冕服/myeonbok), reka bentuk pakaian kedua-dua negara sama. Cuma dari segi bilangan mutiara, pakaian istiadat Dinasti Ming mempunyai 12 rantai mutiara dengan Joseon (sembilan rantai mutiara). Corak pada pakaian juga berbeza dengan sembilan corak pada pakaian Joseon dan 12 untuk pakaian Ming.

Disebabkan status suzerain-vassal, ia turut mempengaruhi aspek kebudayan Joseon. Pakaian pembesar kedua-dua kerajaan sama dari segi rekaan. Latar belakang pendidikan berasaskan Konfusianisme juga digunakan sebagai cara memilih pembesar yang berkebolehan dari kedua-dua kerajaan.

Mungkin bagi generasi hari ini, ia memperlihatkan kerajaan ketika itu sebagai kerajaan kelas kedua. Tetapi bagi golongan elit Joseon, mereka melihat negara mereka sebagai China Kecil. Ini kerana dengan mengamalkan budaya China, ia menampakkan mereka lebih bertamadun. Malah, mereka melihat negara lain yang gagal melaksanakan kebudayaan China sebagai orang tak bertamadun.

Atas sebab inilah, apabila Raja Sejong (1397-1450) memperkenalkan tulisan Hangeul, ia dibantah sekeras-kerasnya oleh para pembesar Joseon. Pada mereka, ini merupakan sesuatu yang tidak boleh diterima kerana tulisan yang diperkenalkan itu tidak sehebat tulisan Cina (Hanja).

Namun begitu, semuanya berubah apabila orang Manchu menubuhkan Dinasti Qing pada pertengahan abad ke-17. Kerajaan Joseon melihat orang Manchu sebagai orang tidak bertamadun. Tetapi disebabkan mereka menguasai pemerintahan China di Beijing, mahu tak mahu, terpaksalah kerajaan Joseon menelan ubat pahit dan mengekalkan hubungan suzerain-vassal China-Korea.

Oleh sebab itulah, sebaik mengetahui China tewas dalam Perang China-Jepun Pertama pada 1895, kerajaan Joseon segera memutuskan hubungan dengan mereka. Raja Gojong kemudiannya mendirikan Daehan Jeguk (대한제국/大韓帝國) atau Empayar Korea pada tahun 1897. Dengan pengisytihran itu, baginda turut memakai gelaran maharaja (제/je) yang sama taraf dengan maharaja China.

Selepas Daehan Jeguk ditubuhkan, ia menandakan permulaan identiti baharu bangsa Korea yang bukan lagi subset kepada China. Apabila Semenanjung Korea diduduki Jepun pada 1910, orang Korea bangkit melawan. Semangat anti-penjajahan ini didorong oleh kesedaran sebagai satu bangsa bernama “Hanminjok” (한민족/韓民族).

Apabila Semenanjung Korea bebas daripada pendudukan Jepun selepas tamat Perang Dunia Kedua (WWII), Daehan Minguk (대한민국/大韓民國) atau Republik Korea didirikan. Namun begitu, di sebelah utara, rejim komunis masih memakai nama Joseon dan menamakan diri sebagai Joseon Minjujuui Inmin Gonghwaguk (Republik Rakyat Demokratik Korea).

Sehingga hari ini, sebahagian besar budaya orang Korea berasal dari China. Ini disebabkan tempoh Semenanjung Korea yang lama sebagai China Kecil. Menariknya, ada sesetengah budaya masyarakat China yang hilang terus disemarakkan oleh orang Korea hari ini.

Contoh budaya Korea yang dipengaruhi China ialah gwallye (관례/冠禮) dan gyerye (계례/笄禮). Gwallye dan gyerye merujuk kepada upacara lelaki dan perempuan melangkah ke alam dewasa. Mereka akan memakai topi (lelaki) atau sanggul (wanita) sebagai tanda upacara itu telah lengkap.

Tetapi satu elemen yang dimansuhkan oleh golongan nasionalis ialah tulisan Hanja atau tulisan China. Alasan mereka ialah jika ia diperkenalkan semula, ia akan menghakis identiti Hanminjok yang dibentuk pada abad ke-20.

Tetapi langkah ini mengakibatkan orang Korea tidak lagi mengetahui, membaca atau menulis Hanja kecuali nama mereka. Hal ini kadang-kadang menjadi subjek beberapa permainan lucu rancangan aneka ragam Korea seperti Running Man. (rujuk minit 17:45 hingga 19:05).

Dari satu segi, ia sememangnya melucukan. Tetapi dengan menafikan Hanja, orang Korea tidak lagi mengetahui sejarah mereka sendiri. Contoh paling mudah, papan tanda Hanja di pintu gerbang Gwanghwamun (istana Joseon). Namun begitu, tidak ramai tahu semasa ia siap dibina semula pada tahun 60-an, papan tandanya menggunakan tulisan Hangeul. Atas nasihat pakar, ia diubah kepada Hanja.

Isu ini bukan sesuatu yang unik kepada Korea sahaja. Hakikatnya, ia dialami oleh mana-mana negara yang berubah dari negara tamadun kepada negara bangsa.

Anda sebenarnya sedang membaca salah satu daripada selingan bab di dalam KITAB TAMADUN CINA, buku terbaru kami.  Nak tahu lebih lanjut, dapatkan Kitab Tamadun China di sini.


Lebih 5000 Artifak Ditemui Semasa Proses Membaiki Paip Kumbahan

Setiap musibah terkandung di sebaliknya hikmah. Di sebalik kerosakan paip kumbahan yang dialami oleh sebuah trattoria, iaitu kedai makan santai di Leece Italy milik Luciano Faggiano ternyata membawa kepada penemuan khazanah yang tidak ternilai harganya. Iya; lubang najis yang mereka cari, ruangan artifak sejarah yang mereka jumpai.

Kejadian ini
berlaku pada sembilan belas tahun yang lalu, tahun 2000M. Semuanya bermula
apabila Luciano bersama dua orang anaknya memecahkan lantai kedainya dan
memulakan penggalian untuk mencari paip kumbahan yang rosak. Langsung tidak
pernah terlintas dalam fikiran mereka bahawa dunia bawah tanah itu menyimpan
lebih 5000 artifak bersejarah yang menjangkau usia sehingga 2000 tahun yang
lalu.

“Kami menemui beranda dan ruang-ruang kamar yang lain. Maka, kami pun terus menggali,” ujar Luciano kepada media New York Times. Pembaikian paip kumbahan yang dijangka dapat disiapkan dalam masa seminggu berubah menjadi sebuah projek arkeologi besar-besaran yang memakan masa hampir sedekad – 7 tahun lamanya. Projek tersebut berhasil menjejak pelbagai relik. Antaranya, makam kaum Messapian (puak Yunani purba yang hidup di kawasan tersebut sebelum kemunculan Kristian); jelapang Rom; biara Franciscan; dan bahkan kesan-kesan tinggalan Knights Templar.

Kerja-kerja penggalian yang dilakukan oleh Luciano sekeluarga ini pernah menimbulkan syak-wasangka dalam kalangan jiran-tetangganya. Mereka kemudian melaporkan hal tersebut kepada pihak penguasa. Mujur, Luciano dibenarkan untuk terus melanjutkan misi penggalian dan pembaikian paip kumbahannya asalkan proses tersebut dipantau oleh ahli-ahli arkeologi yang diiktiraf.

Maka, beberapa
orang pakar pun dipanggil bagi memantau tapak berkenaan. Ironinya, walaupun
segala bahan artifak yang ditemukan menjadi hak milik kerajaan, namun kesemua
pembiayaan kerja ekskavasi tersebut ditanggung sepenuhnya oleh Luciano sendiri.
Kerja-kerja berat yang tidak berkesudahan dan perbelanjaan wang yang
terus-menerus dikeluarkan – keadaan ini pernah membuatkan Luciano hampir
berputus-asa.

“Pada satu
tahap, saya tidak boleh bertahan lagi,” keluhnya kepada media New York Times.
“Saya pernah membeli batu-batu bara dan ingin menutup lubang tersebut lalu
berlagak seperti tiada apa yang pernah berlaku.”

Namun dengan
bantuan yang terus-menerus dihulurkan oleh anak-anaknya di samping bekalan wang
yang diraih dari sewaan asrama, Luciano tetap melanjutkan kerja-kerja
penggalian itu.

The
History Blog menulis bahawa projek ekskavasi
tersebut melibatkan penemuan lebih 4000 buah artifak – walaupun angka berkenaan
disebutkan sebagai 5000 oleh sumber-sumber seperti Ancient Origins, New York
Times dan lain-lain.

Antara penemuan
tersebut adalah seperti berikut:

Jika direnung,
Leece sendiri sememangnya merupakan sebuah bandar bersejarah. Lokasinya yang
strategik sememangnya membolehkannya menjadi tumpuan pada masa purba sebagai
sebuah bandar perdagangan. Seorang sejarahwan dan penulis tempatan yang bernama
Mario de Marco memaklumkan kepada New York Times, “Lapisan-lapisan terdalam di
bawah bandar Lecce menjangkau usia sezaman dengan Homer atau paling tidak,
sekitarnya.”

Malahan, bandar tersebut turut pernah menjadi rebutan pelbagai pihak termasuklah Yunani, Rom, Uthmaniyah dan Norman sekaligus masing-masing meninggalkan jejak kehadiran mereka di sana.

Ketinggian nilai
sejarah yang tersimpan di bumi Lecce tidak memustahilkan sebarang penemuan
artifak di tempat-tempat rawak – baik di bawah tanah sebidang kebun ataupun di
bawah lot parkir kereta. Jika dilihat dari suatu sudut, penemuan
artifak-artifak sebegini sememangnya banyak menyumbang kepada perkembangan ilmu
sejarah di Itali. Namun, hal yang sama itu juga membuatkan perancangan
pembinaan atau pembangunan sesebuah bangunan di situ tertunda atau malah
dibatalkan.

Walau
bagaimanapun, bagi kes penemuan lebih 5000 artifak di bawah bangunan milik
Luciano ini mempunyai kisah yang tersendiri apabila tapak berkenaan dijadikan
sebagai muzium – Museo Archeologico Faggiano, satu-satunya muzium persendirian
di bandar Lecce. Ia dibuka kepada orang awam pada tahun 2008, lapan tahun sejak
kali pertama penggalian dilakukan; penggalian yang dimulakan dengan pencarian
paip kumbahan yang rosak, yang pada akhirnya berjaya ditemukan dan dibaiki.

RUJUKAN:

Liz Leafloor.
(15 April 2015). Man Intent on Fixing Toilet Uncovers Centuries-Old Subterranean
World Beneath his Basement. Ancient Origins.
https://www.ancient-origins.net/news-history-archaeology/man-intent-fixing-toilet-uncovers-centuries-old-subterranean-world-020299

Jim Yardley. (14
April 2015). Centuries of Italian History Are Unearthed in Quest to Fix Toilet.
The New York Times.
https://www.nytimes.com/2015/04/15/world/europe/centuries-of-italian-history-are-unearthed-in-quest-to-fix-toilet.html

Atlas Obscura.
(n.d.). Museo Faggiano.
https://www.atlasobscura.com/places/museo-faggiano


Pawang Nong: “Bomoh” Hebat Bangsa Melayu

Negeri
Pahang kaya dengan pelbagai kisah sejarah dari era pra-sejarah hinggalah era
moden hari ini. Dan seperti negeri-negeri lain, Pahang turut menyaksikan
kebangkitan tokoh-tokoh tempatan melawan pendudukan British. Hari ini, ramai
sudah biasa dengan nama Dato Bahaman, Mat Kilau dan Tok Gajah. Tetapi di
Jerantut, ada satu kelibat figura yang menjadi kebanggaan penduduk di situ
iaitu Pawang Nong atau Haji Nong Taib Santan.

Lahir di Kampung Sempiat, Tanjung Besar, Benta, Kuala Lipis pada tahun 1874, beliau bersama tujuh orang rakannya merupakan pengasas Kampung Ulu Cheka yang dibuka pada tahun 1907 selepas mendapat perkenan Sultan Pahang setelah menyusuri sungai dari Kuala Lipis hingga Lata Lang. Tetapi Pawang Nong hanya dilantik sebagai ketua kampung dari tahun 1926 hingga tahun 1966.

Beliau juga bertanggungjawab sebagai pengasas Masjid Kampung Ulu Cheka, pawang dan guru silat cekak yang hebat sehingga menarik ramai orang datang ke kampung berkenaan untuk berguru dengannya. Misalnya, pembinaan Masjid Kampung Ulu Cheka berjaya direalisasikan selepas Pawang Nong mengajukan permintaan itu kepada Tun Abdul Razak Hussein. Menurutnya, kewujudan sebuah masjid baru yang selesa memudahkan penduduk beribadat.

Kehebatan Pawang Nong sebagai pawang bukan sekadar pada kemahirannya mengubati pesakit melalui kaedah tradisional tetapi juga melalui kisah lisan penduduk tempatan. Pada satu ketika, Kampung Ulu Cheka dan Kampung Damak gempar dengan insiden orang minyak yang mengganggu keamanan penduduk.

Namun dengan izin Allah s.w.t, gangguan ini berjaya ditumpaskan oleh Pawang Nong. Semasa era pendudukan Jepun di Tanah Melayu, dua kampung berkenaan tidak dimasuki oleh tentera Jepun hasil usaha beliau yang memagar kedua-dua kampung berkenaan agar ia tidak diceroboh atau dilihat oleh tentera Jepun.

Dalam memastikan keselamatan penduduk kampung, Pawang Nong juga tidak ketinggalan menyumbang tenaga menentang pendudukan Jepun di negeri Pahang. Misalnya, beliau menasihatkan para penduduk hanya menyerahkan 15 hingga 20 gantang padi kepada pihak Jepun dan menyembunyikan lebihannya di dalam hutan.

Selain bertujuan melemahkan kekuatan tentera Jepun di situ, ia juga memastikan penduduk mempunyai bekalan makanan mencukupi pada masa penjajahan. Malah, beliau juga bertanggungjawab membantu pasukan Force 136 berlindung di sebuah sekolah di Ulu Cheka.

Semasa era darurat pula, Pawang Nong sedar jika orang kampung mahu mempertahankan diri mereka dari ancaman pengganas komunis, mereka perlu mempunyai senjata api. Justeru, beliau kemudiannya bertemu dengan Pesuruhjaya British ketika itu dan mengadakan rundingan dengan mereka bagi mendapatkan akses kepada senjata api.

Selepas mendengar hujah beliau, hajatnya ditunaikan dan ini membolehkan beliau membentuk pasukan Home Guard sebagai pasukan pertahanan kampung. Selain bertanggungjawab menjaga keselamatan kampung, pasukan ini juga bertanggungjawab mengiringi penduduk yang mahu mendapatkan bekalan makanan di Kampung Damak dan Kuala Kubu di Selangor.

Namun, sisi keberanian Pawang Nong terserlah apabila terlibat dalam tiga pertempuran menentang pihak komunis di Terbol, Bukit Batu dan Perlok. Tetapi Pertempuran Perlok merupakan pertempuran yang paling sengit dan kisah pertempuran ini diabadikan dalam buku Askar Melayu 50 Tahun hasil karangan Tan Sri Abdul Samad Idris. Tiga pertempuran ini berlaku antara tahun 1948 hingga 1952.

Sebelumnya pada tahun 1945, beliau juga bertanggungjawab menyelamatkan seorang pembesar Pahang yang menjadi tebusan pihak komunis di Tong Kiat (kini dikenali sebagai Sungai Jerik), Maran. Bagi menghargai jasanya itu, Sultan Pahang iaitu Sultan Abu Bakar Ri’ayatuddin al-Muazzam Shah memberi gelaran Pawang Diraja kepada Pawang Nong. Ini menjadikan Pawang Nong bukan saja sebagai sumber rujukan baginda tetapi juga menjadi sumber rujukan pemimpin lain termasuk Perdana Menteri negara yang pertama, Tunku Abdul Rahman Putra al-Haj.

Sebagai
menghargai jasa dan keberanian Pawang Nong membantu memerangi ancaman komunis,
kerajaan Britain melalui Sir Gerald Templer mengurniakan pingat British Empire
Medal/Pingat Empayar British (BEM) kepada beliau. Selain itu, kerajaan
Persekutuan turut mengurniakan gelaran Ahli Mangku Negara (AMN) dan Pingat Jasa
Kebaktian (PJK) atas sumbangannya kepada keselamatan negara. Sementara kerajaan
negeri pula mengurniakan Pingat Kelakuan Terpuji (PKT) kepada beliau atas sebab
sama.

Pawang Nong
kembali ke hadrat Ilahi pada tahun 1977 semasa berusia 103 tahun dan makamnya
berada di sebelah Masjid Kampung Ulu Cheka. Beliau mempunyai dua orang isteri
iaitu Patam binti Mat Sama dan Hajah Halimah binti Mat Long. Hasil
perkahwinannya dengan Patam dikurniakan lapan cahaya mata terdiri daripada
empat orang lelaki dan empat orang wanita. Sementara perkahwinannya dengan
Hajah Halimah pula dikurniakan tiga cahaya mata (seorang lelaki dan dua orang
wanita). Hari ini, terdapat 600 waris keluarga Pawang Nong dengan 450
daripadanya berjaya dikumpulkan dalam satu majlis silaturahim keluarga
berkenaan pada April tahun ini.

Dan
legasinya sebagai pawang turut diteruskan oleh beberapa orang cucunya di mana
salah seorang daripadanya, Salleh Nawi merupakan seorang tok mudim dan mewarisi
beberapa ilmu kebatinannya. Dia dan beberapa orang rakannya juga
bertanggungjawab mengesan dan menyelamatkan tiga kanak-kanak yang hilang dalam
hutan di Paloh Hinai pada tahun 2005. Sementara sepupunya, Abdul Razak Arif
pula mewarisi kebolehan merawat penyakit khusus termasuk kes rasukan. Ilmu ini
diperolehnya daripada bapanya, Arif yang juga putera kepada Pawang Nong.

Hari ini,
terdapat beberapa lokasi yang mengabadikan namanya iaitu Sekolah Kebangsaan
Pawang Nong (dahulunya dikenali sebagai Sekolah Kebangsaan Ulu Cheka), Bulatan
Pawang Nong dan Persimpangan Pawang Nong. Jawatankuasa Kemajuan dan Keselamatan
Kampung (JKKK) Kampung Ulu Cheka turut membuka sebuah galeri bagi membolehkan
orang ramai terutama pengunjung luar mengenali Ulu Cheka dan sejarah perjuangan
Pawang Nong. Galeri ini dirasmikan oleh Ahli Parlimen Jerantut, YB Datuk Haji
Ahmad Nazlan bin Idris pada tahun 2016. Semua artifak yang dipamerkan di galeri
berkenaan mendapat pengesahan daripada Muzium Pahang.

RUJUKAN:

1. Mamat,
Mohd Rafi. (2019). 450 waris pahlawan Pawang Nong berkumpul. https://www.bharian.com.my/berita/wilayah/2019/04/558294/450-waris-pahlawan-pawang-nong-berkumpul

2. Pejabat
Pendidikan Daerah Jerantut. (2018). Pawang Nong. http://jpnpahang.moe.gov.my/ppdjerantut/v1/index.php/ms/13-berita/97-pawang-nong

3. Utusan
Malaysia. (2015). Cucu warisi ilmu Pawang Nong. http://www.utusan.com.my/rencana/utama/cucu-warisi-ilmu-pawang-nong-1.54538

4. Utusan
Malaysia. (2015). Pawang Nong pemimpin disegani. http://www.utusan.com.my/rencana/utama/pawang-nong-pemimpin-disegani-1.54535

5. Wartawan
Sinar Harian. Rahsia Kehebatan Pawang Nong. https://www.karangkraf.com/mobile/berita/rahsia-kehebatan-pawang-nong-1.603552


Bangsa Malaysia: ‘Nationality’ & ‘Ethnicity’ Adalah 2 Perkara Berbeza

1. Sudah lebih kurang 3 minggu Pilihanraya Umum 2018 berlalu. Sepanjang tempoh tersebut, penulis hanya memerhatikan sahaja perkara-perkara yang menjadi topik perbualan netizen. Dan kini baru artikel ini sesuai untuk dicoretkan.

2. Antara gimik pelik yang ghairah dipaparkan terutamanya oleh anak-anak muda di media sosial adalah pernyataan “I am not Malay/Chinese/Indian, I am Malaysian”.

3. Persoalannya adalah, sejak bila pula untuk menjadi seorang rakyat Malaysia bermaksud kita perlu menghapuskan identiti kaum masing-masing? Selain itu, negara kita bukan hanya dibentuk oleh tiga kaum sahaja. Selain tiga kaum utama, Malaysia juga terdiri dari kaum-kaum Orang Asli (Semang, Senoi dan Melayu Asli), kaum-kaum dari Sarawak (Iban, Bidayuh, Melayu, Melanau, Kayan, Kenyah, Kelabit, Lun Bawang dll) serta kaum-kaum dari Sabah (Kadazan, Dusun, Murut, Rungus, Bisaya, Bajau, Bugis, Suluk dll).

4. Di dalam Perlembagaan Persekutuan, nama ‘Melayu’ dan ‘Orang Asli’ tercatat di dalamnya yang merangkumi perkara-perkara yang berkaitan dengan hak mereka. Begitu juga dengan kedudukan istimewa kaum-kaum Anak Negeri Sabah dan Sarawak di dalam Perlembagaan Persekutuan.

5. Ini bermaksud Perlembagaan Persekutuan mengiktiraf hak dan kewujudan pelbagai kaum bumiputera di negara kita. Jadi tidak perlu apologetik pun untuk mengakui identiti kaum masing-masing bagi menunjukkan kita adalah rakyat Malaysia.

6. Adakah anak-anak muda yang ghairah menyatakan “I am not Malay/Chinese/Indian, I am Malaysian” boleh menjelaskan apakah makna, bentuk dan konsep orang ‘Malaysian’ yang mereka maksudkan? Atau hanya sekadar ikut-ikutan sahaja?

7. Mungkin anak-anak muda ini tidak mengetahui bahawa konsep bangsa Malaysia bukanlah baru. Menurut Mohamed Mustafa Ishak (2014), tokoh pertama yang melontarkan idea mengenai pembentukan bangsa Malaysia adalah YAB Tun Dr. Mahathir Mohamad sendiri, Perdana Menteri kita. YAB Tun telah menyatakan “Bangsa Malaysia means people who are able to identify themselves with the country, speak Bahasa Malaysia and accept the constitution” (The Star, 1995).

8. Jauh sebelum itu, ucapan beliau pada 1988 “… when we attained independence, we made agreement to accept Malaysia as the official name of the country, a Malaysian nation as our nation, and Bahasa Malaysia as our national language. All this term originated from the name of the largest indigenous community in the country namely the Malays. To accept Malaysia, to be called Malaysians and to be used Bahasa Malaysia, does not make us Malay. We ethnically remain as Chinese, or Indians, or Ibans, or Kadazans and so fourth. We are only Malaysian nation in the sense of a political identity based on a spesific country. There is therefore no reason why we should be apprehensive about losing our ethnic identity.”

9. Jika benar pembentukan ‘Malaysian’ menurut anak-anak muda ini bermaksud perlu melepaskan identiti etnik masing-masing, apa komen mereka berkenaan dengan cadangan sebuah Pertubuhan agar jawatan Timbalan Perdana Menteri diberikan kepada kaum mereka? Di Pulau Pinang sendiri, pemegang jawatan Ketua Menteri yang baru masih kekal disandang oleh kaum majoriti di negeri tersebut walaupun senioriti dimiliki oleh Timbalan Ketua Menteri dari kaum minoriti yang sudah 2 penggal memegang jawatan tersebut. Beribu alasan diberikan untuk menjustifikasikan tindakan itu.

10. Jika benar konsep ‘Malaysian’ mengikut pemahaman anak-anak muda ini menekankan kepada aspek meritokrasi, bagaimana seorang wakil rakyat bumiputera yang memiliki ijazah di peringkat Doktor Falsafah pun masih boleh dipertikaikan kelayakannya untuk dilantik sebagai Menteri Pendidikan?

11. Kenyataan “I am not Malay/Chinese/Indian, I am Malaysian” ini sebenarnya hanya boleh dilihat dan dibuktikan kejujurannya sewaktu perbincangan mengenai pengiktirafan peperiksaan persendirian oleh Sekolah Vernakular yang terpisah dari sistem pendidikan kebangsaan diadakan nanti.

Artikel ini adalah artikel Ibn Rusydi untuk The Patriots.


Kenapa Barang Bundle Jual Kat FB Mahal?

Di waktu malam yang gelap-gelita, di kala semua orang tengah tidur, saya menatal halaman Facebook saya dengan asyik. Tiba-tiba terjumpa video jualan barangan ‘bundle’ diadakan secara langsung  oleh seorang lelaki berloghatkan Melayu Pantai Timur.

Selain daripada persembahan jurujual yang menghiburkan, saya tertarik dengan harga barang-barang yang dijual kerana agak mahal bagi saya. Kendatipun begitu, isu yang dibahaskan bukanlah tentang barang ‘bundle’ kerana “kawe dok kena bare”, isu disentuh di artikel ini ialah berkenaan harga barang. Pernahkah anda terfikir, kenapa ada barang murah dan mahal walaupun mempunyai kualiti yang sama? Adilkah begitu?

Dari sudut pandang ekonomi, apa jua harga barang yang anda nampak di kedai runcit mahupun gedung beli-belah maka itulah harga pasaran iaitu harga yang orang bersedia untuk bayar. Di mata ahli ekonomi, tiada istilah harga yang adil atau berpatutan. Harga hanya bertindak secara automatik berdasarkan Hukum Penawaran dan Permintaan.

“Betulkah? Tapi kenapa kedai Sebenleben lagi mahal daripada Kedai Runcit Senah?”

Pekedai yang mengenakan harga berlebihan (overcharge) hanyalah mendorong harga sampai batasnya. Misalnya kebanyakan pekedai mengenakan harga RM 3.00 untuk barang A tetapi Sebenleben kenakan harga RM 6.00. Sebenleben akan terus mengenakan harga tersebut selagi ada permintaan (orang sanggup beli)  berterusan untuk barang tersebut pada harga tersebut. Jika tiada permintaan, maka tindakan waras Sebenleben ialah menawarkan harga lebih rendah untuk meningkatkan permintaan. Oleh itu, ahli ekonomi berpendirian bahawa untuk menentukan harga sesuatu barang adalah dengan membiarkan pasaran menentukannya kerana tiada barang di dunia ini walau emas sekalipun mempunyai nilai intrinsik.

“Jadi kalau pasaran tentukan harga beras beratus pun biarkan je? Macam menindas pula.”

Bagi ahli ekonomi yang mendokong pasaran bebas, mereka berpendapat bahawa biar pasaran yang tentukan harga kerana tiada dimensi moral tentang penawaran harga. Harga bertindak mengikut Hukum Permintaan dan Penawaran.

Fakta tambahan berkenaan harga beras di Malaysia: Di Malaysia yang mengamalkan ekonomi campuran, kerajaan telah memperkenalkan harga siling bagi beras tempatan bermula pada tahun 2008 bertujuan memastikan rakyat dan pengguna sentiasa memperoleh bekalan beras dengan harga berpatutan dan terkawal walaupun berlaku kenaikan harga beras di pasaran antarabangsa.

Penetapan Harga Berdasarkan Ekonomi Islam

Namun begitu, Islam membawa keadilan dalam berekonomi. Bagi mengimbangi kehendak peniaga yang mahukan keuntungan dan keharaman untuk menjadi tamak, maka digariskan beberapa panduan dalam penentuan harga:

Boleh rujuk huraian mantan Mufti Wilayah Dr. Zulkifli Al-Bakri berkenaan isu ini dalam siri Al-Kafi ke 964. Rujuk pautan yang saya sertakan di bawah.

Kesimpulan

Kesimpulannya, harga sesuatu barang ditentukan oleh pasaran berdasarkan Hukum Permintaan dan Penawaran. Namun begitu, Islam mengharamkan peniaga mengenakan harga yang menzalimi pembeli. Selagi mana harga sesuatu barang boleh diterima dan bebas daripada unsur penipuan maka itulah harga yang adil dan berpatutan.

RUJUKAN:

Al-Bakri, Z. (2018, December 18). AL-KAFI #964 : UNTUNG BERLIPAT GANDA: ADAKAH ITU RIBA? Pejabat Mufti Wilayah Persekutuan. https://muftiwp.gov.my/artikel/al-kafi-li-al-fatawi/2887-al-kafi-964-untung-berlipat-ganda-adakah-itu-riba

BERNAMA. (2020, August 27). Kajian terperinci sebelum lupus harga siling beras tempatan. Sinar Online. https://www.sinarharian.com.my/article/98516/BERITA/Nasional/Kajian-terperinci-sebelum-lupus-harga-siling-beras-tempatan

Kishtainiy, N., Abbot, G., & Farndon, J. (2018). The Economics Book: Big Ideas Simply Explained. DK.


Tiada Indianisasi Di Lembah Bujang

Saya menghadiri Bicara Arkeologi Siri 4/2017 anjuran USM dengan kerjasama Muzium Arkeologi Lembah Bujang pada 27 Feb 2017.

Hati saya agak terpaut dengan sesi ceramah Dr. Nazaruddin Bin Zainun yang bertajuk ‘Warisan Hindu-Buddha Di Kedah Tua – Suatu Kritikan’.

Ceramah beliau lebih kepada penemuan bukti-bukti di sekitar Lembah Bujang setakat ini dan apakah implikasi penemuan ini terhadap pendapat umum tentang warisan Hindu-Buddha di Lembah Bujang dan di Kedah Tua secara amnya.

Dengan mengutarakan tujuh keperluan asas berdasarkan pendapat George Coedes dalam proses Indianisasi sesebuah kerajaan dan masyarakat setempat, Dr. Nazaruddin mengetengahkan bukti-bukti ini, membincangkannya dan kemudian memberi peluang kepada hadirin untuk membuat kesimpulan peribadi di atas perbincangan tersebut.

Oleh itu, saya terpanggil untuk menulis artikel ini berdasarkan fakta dan juga kritikan peribadi saya dalam membahaskan kebenaran akan kewujudan warisan Hindu-Buddha yang diamalkan oleh penduduk setempat.

Sebelum saya membuat kesimpulan itu, apakah fakta terkini tentang Lembah Bujang dan apakah tujuh elemen penting untuk menentukan bahawa sesebuah kerajaan lokal itu mengalami proses Indianisasi menurut George Coedes?

Elemen pertama yang perlu ada ialah; adakah Kerajaan Kedah Tua itu mengamalkan sistem beraja seperti di India yang menekankan kepada konsep Devarāja atau bahasa mudahnya ‘raja itu mewakili tuhan’/’god-king’?

Pertamanya, bagaimana kita hendak melihat interpretasi devarāja di dalam sesebuah kerajaan?

Devarāja adalah satu konsep di mana raja itu adalah yang paling agung, tiada yang lebih agung daripadanya di muka bumi (tuhan di bumi). Konsep ini hampir kepada konsep Chakravartin di India seperti terdapatnya binaan monumen pengasas Empayar Maurya (323-185 SM) iaitu Chandragupta Maurya yang besar.

Elemen devarāja dapat dilihat dengan jelas di Kompleks Percandian Angkor Wat. Diukir di dinding Angkor Wat, susuk Suryavarman II yang lebih besar daripada subjeknya. Wajah Jayawarman VII juga diukir dengan gah dan besar sekali di Candi Bayon. Ini adalah antara contoh devarāja yang boleh dilihat jelas pada Kerajaan Khmer Angkor.

Adakah bukti devarāja ini dapat dilihat di Lembah Bujang?

TIDAK! Tiada satu pun bukti devarāja yang ada di Lembah Bujang apatah lagi di seluruh Kedah Tua. Maka, kerajaan lokal Kedah Tua TIDAK mengalami Indianisasi.

Elemen ke-dua yang perlu ada menurut Coedes ialah bukti penerimaan ajaran Hindu-Buddha oleh penduduk lokal.

Apakah contoh bukti penerimaan ini? Contoh yang paling mudah ialah Kitab Sang Hyang Kamahayanikan yang ditulis oleh Mpu Shri Sambhara Surya Warama dari Kerajaan Mataram Kuno. Kitab ini menceritakan tentang ajaran Mahayana dan membicarakan dewa-dewa dalam Mazhab Mahayana. Sebutan yang terdapat di Candi Borobudur seperti Ruphadatu dan Kamadhatu juga terdapat di dalam kitab ini.

Ini adalah contoh di mana kerajaan lokal itu sudah menyerap kepercayaan dan juga mengamalkan cara hidup Hindu-Buddha. Sinkretisme adalah sesuatu yang perlu untuk dikatakan adanya proses Indianisasi.

Adakah bukti ini terdapat di Lembah Bujang?

TIDAK! Tiada satu pun bukti konkrit yang boleh dianggap sebagai mutlak. Yang ditemui di Lembah Bujang hanyalah patung kecil yang di bawa masuk oleh orang luar dari India. Penemuan arkeologi di Bukit Batu Pahat pula lebih bersifat ajaran tantrik atau ritual sahaja.

Elemen ke-tiga pula ialah adanya adaptasi mitologi purana dalam sastera tempatan.

Epik Mahabhrata dan Ramayana serta kitab-kitab agama rujukan lainnya merupakan asas penting Hindu manakala Buddha pula mempunyai 3 buah kitab utama iaitu Sutta Pițaka, Vinaya Pițaka dan Abhidhamma Pițaka.

Di Indonesia, pujangga-pujangga mereka telah menyadurkan kisah-kisah di dalam kitab di atas ke dalam sastera tempatan. Antara contoh utama ialah watak Petruk, Gareng, Bagong dan Semar dalam sastera lokal.

Bukan di dalam buku sastera sahaja, saya pernah melihat tugu besar Irung Petruk di jalan raya menuju ke Selo dari Boyolali dan patung 4 watak ini tersedia menyambut anda di pintu masuk Taman Wisata Baturaden di Jawa Tengah.

Adakah Lembah Bujang mempunyai bukti penemuan adaptasi purana dalam sastera tempatan?

TIDAK! Hingga kini tiada satu pun penemuan kitab sastera yang menjurus kepada proses Indianisasi ini.

Elemen ke-empat pula adakah ditemui apa-apa tinggalan prasasti berbahasa Sanskrit di Lembah Bujang?

Di Indonesia, prasasti yang menggunakan Bahasa Sanskrit berhuruf Pallava ditemui Kabupaten Kutai, Kalimantan Timur . Prasasti sekitar 400 Masihi ini dinamakan Prasasti Kutai atau Prasasti Mulawarman. Ianya menceritakan tentang Raja Mulawarman yang menghadiahkan lembu yang banyak kepada Kaum Brahmana.

Satu lagi prasasti yang menggunakan Bahasa Sanskrit ialah Prasasti Cidanghiyang yang dibuat oleh Kerajaan Tarumanegara di Jawa Barat.

Adakah sebarang prasasti berbahasa Sanskrit ditemui di Lembah Bujang?

TIADA! Walaupun dua prasasti ditemui iaitu Prasasti Cherok Tok Kun dan Prasasti Budhhagupta, namun, kedua-duanya ditolak sebagai bukti kukuh kerana tiada tarikh pada prasasti tersebut.

Ke-lima, menurut Coedes, proses Indianisasi itu perlu ada bukti penggunaan ‘Kalendar Saka’.

Apakah Kalendar Saka? Kalendar ini menggunakan sistem ‘Candrasengkala’ yang bermaksud ‘Pernyataan Angka Tahun’. Hanya terdapat 5 hari di dalam kalendar ini iaitu Legi, Pahing, Pon, Wage dan Klewon.

Antara prasasti yang bertanda tahun saka ialah Prasasti Canggal yang bertarikh 654 saka dan Candi Diyono bertarikh 682 saka.

Isi baris Candi Diyono ialah;

‘svasti śaka varṣātīta 682’

yang bermaksud;

‘Kemuliaan di tahun Saka 682 yang telah berlalu.’

Adakah ditemukan sesuatu yang bertarikh kalendar saka di Lembah Bujang?

TIADA! Hingga kini tiada ditemukan apa-apa yang bertanda kalendar saka.

Elemen ke-enam pula ialah adaptasi sistem penulisan India. Terdapat 52 buah prasasti berbahasa Melayu Kuno/Sanskrit yang ditemui di Asia Tenggara. 29 buah daripadanya menggunakan aksara Pallava, 16 buah prasasti menggunakan aksara Jawa Kuno atau Kawi, 4 buah prasasti pula menggunakan aksara rencong dan 3 buah prasasti yang terakhir menggunakan gabungan aksara Pallava, Jawa Kuno dan Arab/Jawi.

Adakah salah satu daripada 52 prasasti ini ditemui di Lembah Bujang?

TIADA! 52 prasasti dan satu pun tidak terletak di Lembah Bujang malah tiada prasasti yang berbahasa Sanskrit atau beraksara identifikasi Melayu ditemui.

Elemen ke-tujuh atau yang terakhir ialah penerapan atau pengaruh Dharmaśāstra (Undang-Undang Hindu-Buddha) dalam kerajaan tempatan.

Dharmaśāstra ditulis dalam bentuk puisi dan ianya menerangkan tanggungjawab, tugas dan etika terhadap diri sendiri, keluarga dan juga masyarakat. Undang-undang ini amat penting di Negara India, malah, ianya diadaptasi di awal pembentukan negara moden India. Kerajaan Khmer Angkor adalah salah sebuah kerajaan kuno yang menggunakan Dharmaśāstra ini.

Adakah teks Dharmaśāstra ini ditemui atau ianya digunapakai di Lembah Bujang?

TIDAK! Tiada langsung bukti penggunaan undang-undang ini di Kedah Tua.

7 persoalan berdasarkan saranan Coedes sudah ditanya dan kesemuanya TIADA di Lembah Bujang.

Apakah kesimpulannya?

Berdasarkan kepada bukti-bukti yang ada sehingga hari ini, penduduk asal dan tempatan di Lembah Bujang dan Kedah Tua TIDAK menganut ajaran Hindu-Buddha. Penemuan candi-candi di Lembah Bujang yang lebih bersifat tantrik dan senibina yang mudah tidak menampakkan suatu tamadun yang sudah diindianisasikan pernah terjadi.

Berdasarkan bukti, relik yang dijumpai di sini berkemungkinan besar dibawa masuk oleh pendatang asing yang membuat penempatan sementara dan tidak berasimilasi dengan demografik Lembah Bujang, mahupun Kedah Tua.

Oleh itu, ubahlah minda anda! Asia Tenggara ini bukan semuanya melalui proses Indianisasi. Kedah Tua tidak melalui proses ini.


Benarkah Ahmad Nisfu Hidup Sebatang Kara Dalam Kedaifan?

“Apa? Kau bilang aku perompak? Aku Director Ahmad Nisfu!” – Ahmad Nisfu (Seniman Bujang Lapok, 1961)

Siapa yang tidak kenal dengan Ahmad Nisfu? Beliau adalah antara pelakon filem Melayu klasik era 1950-an hingga awal 1970-an yang sangat popular di kalangan masyarakat Melayu khususnya. Populariti Ahmad Nisfu masih kekal hingga ke hari ini malah tidak mustahil nama beliau akan terus dikenang sampai bila-bila.

Namun begitu, terdapat berita yang kurang enak tentang pengakhiran hidup seniman Ahmad Nisfu. Kononnya beliau dikatakan hidup sebatang kara dalam kedaifan di sebuah kubu peninggalan tentera Jepun dan meninggal dunia tanpa saudara mara serta anak dan isteri. Kisah itu pernah tular di media sosial sekitar dua atau tiga tahun yang lalu.

Yang menjadi persoalannya, sejauh manakah kebenaran cerita itu? Benarkah kisah hidupnya begitu teruk sekali sehingga terpaksa menumpang tinggal di kubu peninggalan tentera Jepun? Benarkah Ahmad Nisfu langsung tiada saudara mara serta ahli keluarga? Jika benar, dari manakah sumber yang penulis cerita itu dapat sehingga beliau dapat membongkar kisah yang amat sedih itu?

Saya, Mohd Danial Abd Aziz mewakili Kelab Filem & Muzik Melayu Klasik merasa terpanggil untuk menulis artikel ini sejak sekian lama untuk membidas segala kepalsuan kisah Ahmad Nisfu yang tersebar luas di internet.

Kehidupan Awal Di Pentas Bangsawan

Ramai yang tidak mengetahui bahawa Ahmad Nisfu sebenarnya dilahirkan di Medan pada tahun 1902 dengan nama Mohamed bin Nisfu. Ahmad Nisfu merupakan anak sulung daripada empat adik beradik. Beliau kemudiannya berpindah bersama-sama keluarganya ke Pulau Pinang ketika masih kecil. Ahmad Nisfu menetap dan membesar di Kampung Makam, Tanjung Tokong, George Town, Pulau Pinang.

Ahmad Nisfu terdedah dengan dunia pentas bangsawan sejak kecil lagi. Bapanya merupakan tokoh utama dalam Wayang Kassim, sebuah syarikat wayang bangsawan di Pulau Pinang. Semasa di Pulau Pinang, Ahmad Nisfu mendapat pendidikan agama di madrasah. Beliau hanya boleh membaca dan menulis dalam tulisan Jawi.

Semasa di Pulau Pinang, Ahmad Nisfu mula berlakon bersama Grand Opera pada tahun 1912. Mereka sering mengadakan persembahan di utara semenanjung Tanah Melayu. Dari situlah Ahmad Nisfu mengasah bakat lakonannya sedikit demi sedikit. Beliau kemudiannya menyertai Star Opera yang beroperasi di Perak bersama-sama bapanya.

Ketika berusia 18 tahun, beliau telah berhijrah ke Singapura pada tahun 1920 dengan mengikuti kumpulan Indera Bangsawan yang dimiliki oleh Siti Hawa yang sangat terkenal dengan panggilan Seri Panggung Mak Lebai. Semasa berada si Singapura, Ahmad Nisfu bertambah aktif dalam dunia lakonan di pentas-pentas bangsawan sehingga namanya menjulang naik. Menurut satu temubual, Ahmad Nisfu menerangkan bahawa persembahan kumpulan Indera Bangsawan lebih cenderung kepada kisah-kisah Hikayat 1001 Malam dan corak persembahan Wayang Parsi yang dipengaruhi unsur-unsur Hindi.

Ketika bersama Indera Bangsawan, Ahmad Nisfu hanya menerima gaji sebanyak 25 sen untuk satu malam. Setelah tiga tahun bersama kumpulan itu, beliau kemudiannya berpindah pula ke Malay Grand Opera dengan mendapat gaji sebanyak $45 sebulan sebagai permulaan. Oleh kerana beliau mempunyai bakat serba boleh iaitu berlakon, menyanyi dan berlawak, gajinya dinaikkan sedikit kepada $66 sebulan.

Pada tahun 1932, Ahmad Nisfu menyertai Noran Opera yang dimiliki oleh Abdul Rahman bin Mat. Kumpulan ini banyak mendapat undangan daripada keluarga Di-Raja Perak. Bersama-sama kumpulan ini jugalah Ahmad Nisfu telah banyak menjelajah ke seluruh Tanah Melayu, Sabah, Sarawak, Brunei dan Indonesia sehingga ke tahun 1950-an. Ketika itu nama Ahmad Nisfu sangat besar di dalam pentas bangsawan sebaris dengan tokoh-tokoh lain seperti Shariff Medan, Yem, Khairuddin, Udo Omar, Malek Sutan Muda, Puteh Lawak, Mak Dara, Habsah dan Siti Tanjong Perak.

Dari Pentas Bangsawan Ke Layar Perak

Pada tahun 1950-an, ramai tokoh-tokoh bangsawan telah beralih angin untuk menceburkan diri dalam dunia perfileman termasuklah Ahmad Nisfu. Filem pertama yang dilakonkan oleh Ahmad Nisfu ialah Anak Pontianak (1958) arahan Ramon A. Estella, diikuti dengan filem Gergasi (1958) yang diarahkan oleh Dhiresh Gosh. Filem ini telah diterbitkan oleh Malay Film Productions (MFP) yang dimiliki oleh Shaw Brothers. Nama Ahmad Nisfu semakin menjulang naik apabila P. Ramlee mengambilnya berlakon di dalam Pendekar Bujang Lapok pada tahun 1959. Beliau berjaya menghidupkan watak tauke sampan dan kepala samseng di dalam filem itu walaupun ia bercorak komedi. Hal ini tidak menjadi masalah kepada Ahmad Nisfu kerana pengalamannya berlawak semasa di pentas bangsawan dahulu sangat luas.

Beliau sering diberi watak yang penting di dalam filem-filem arahan P. Ramlee di MFP. Lakonan Ahmad Nisfu dalam filem-filem dibawah arahan P. Ramlee sering meninggalkan kesan yang mendalam kepada penonton, hingga ke hari ini. Filem-filem yang dilakonkan oleh Ahmad Nisfu di bawah arahan P. Ramlee ialah Musang Berjanggut (1959), Nujum Pa’ Blalang (1959), Antara Dua Darjat (1960), Seniman Bujang Lapok (1961), Ibu Mertua Ku (1962), Nasib Si Labu Labi (1963), Madu Tiga (1964) dan 3 Abdul (1964). Beliau banyak melakonkan watak-watak komedi dan sesekali membawa watak berat sepanjang penglibatannya di dalam dunia perfileman.

Dalam satu kenyataan, P. Ramlee pernah mengatakan bahawa pelakon-pelakon yang dikaguminya ialah bintang Hollywood Stewart Granger, Marlon Brando, dan seniman tanah air iaitu Ahmad Nisfu. P. Ramlee sering memanggil Ahmad Nisfu dengan gelaran “Pak Besar” kerana lubang hidung beliau sangat besar! Hubungan mereka juga boleh dikatakan erat seperti bapa dan anak. P. Ramlee sangat menghormati ketokohan Ahmad Nisfu. Ini dapat dilihat sekiranya kita menonton filem-filem arahan P. Ramlee, Ahmad Nisfu sering diberi watak-watak terhormat seperti sultan, bapa mertua, pengarah filem, hakim dan sebagainya.

Penulis cerita filem Ibu Mertua Ku (1962) yang sebenarnya ialah Ahmad Nisfu
dan jalan cerita dan bahasanya oleh P. Ramlee. Fakta ini tercatat pada credit title
filem tersebut. Gandingan antara Ahmad Nesfu-P. Ramlee ini menghasilkan salah satu filem yang sentiasa dikenang sepanjang zaman dalam sejarah perfileman Melayu. Filem Ibu Mertua Ku juga telah memenangi Anugerah Fotografi Hitam & Putih Terbaik dan P. Ramlee menerima Anugerah Bakat Serba Boleh (Most Versatile Talent) Festival Filem Asia Pasifik ke-10 pada tahun 1963 di Tokyo, Jepun. Filem ini juga menerima Anugerah Khas (Special Mention) Festival Filem Antarabangsa 1965 di Paris, Perancis.

Filem-filem lain yang dilakonkan oleh Ahmad Nisfu di MFP ialah Doctor (1958), Saudagar Minyak Urat (1959), Siti Muslihat (1962), Gerhana (1962), Korban (1963), Pileh Menantu (1963), Siapa Besar! (1964), Pusaka Pontianak (1965), Sayang Si Buta (1965), Dayang Senandong (1965), Sri Andalas (1966), Lampong Karam (1967) dan A Go Go 67 (1967).

Satu yang menarik mengenai Ahmad Nisfu, beliau tidak terikat dengan mana-mana studio. Beliau lebih selesa menjadi pelakon bebas. Oleh sebab itu kita dapat melihat beliau juga turut berlakon di dalam filem-filem yang diterbitkan oleh Cathay-Keris Film (CKF) seperti Dang Anom (1962), Tun Fatimah (1962), Jula Juli Bintang Tujoh (1962), Laila Majnun (1962), Lanchang Kuning (1962), Darah-Ku (1963), Bayangan Di-Waktu Fajar (1963), Bunga Tanjong (1963), Tajul Ashikin (1963), Pontianak Kembali (1963), Ayer Mata Duyong (1964), Wan Perkasa (1964), Istana Berdarah (1964), Dua Kali Lima (1966), Playboy (1967), Mat Raja Kapor (1967), Si-Murai (1968), Nafsu Belia (1969), Puaka (1970), Lobang Nuraka (1970), Mat Karung Guni (1970) dan yang terakhir Jahanam (1971).

Mencungkil Kebenaran

Pada tahun 2014, kisah sebenar Ahmad Nisfu telah dibongkar oleh seorang wartawan dari Berita Harian Singapura iaitu Nurmaya Alias. Beliau dapat mencari serta menemubual waris Ahmad Nisfu dan warisnya membidas semua kenyataan palsu yang mengatakan bahawa Ahmad Nisfu hidup sebatang kara di penghujung hayatnya.

Menurut anak kandungnya iaitu Osman Mohamed, Ahmad Nisfu meninggal dunia pada 25 Jun 1972 sekitar jam 9 pagi akibat penyakit kencing berdarah di rumah anak lelakinya di Kampung Kuchai, Lorong 3, Geylang. Beliau meninggalkan seorang balu yang bernama Chik binti Osman, tiga orang anak dan 14 orang cucu. Menurut anaknya lagi, Ahmad Nisfu dikelilingi ahli keluarganya semasa meninggal dunia. Ramai rakan-rakan seniman dan seniwati dari studio MFP dan CKF melawat jenazahnya untuk memberi penghormatan terakhir.

Ahmad Nisfu yang pernah menjadi seorang bilal di Masjid Khalid, Joo Chiat Road itu disemadikan di Tanah Perkuburan Bidadari. Pusara beliau kemudiannya telah dipindahkan ke Tanah Perkuburan Chua Chu Kang oleh kerajaan Singapura.

Di luar bidang lakonan, Ahmad Nisfu pernah menjadi seorang bilal di Masjid Khalid, Joo Chiat Road, Singapura. Selain itu, beliau juga pernah menjadi bilal di Masjid Onan Road. Beliau seringkali memberi tazkirah serta nasihat agama kepada orang awam di masjid. Beliau juga sering membaca al-Quran di masjid ketika tiada penggambaran filem. Jikalau beliau dikehendaki untuk menjalani penggambaran filem, sebuah kereta akan datang menjemputnya di rumah.

Pada awal tahun 1970-an, Ahmad Nisfu berhajat untuk menulis riwayat hidupnya serta pengalaman beliau sepanjang melibatkan diri di dalam seni lakonan bermula daripada pentas bangsawan sehinggalah ke layar perak. Menurutnya, adalah penting bagi seseorang yang terlibat dalam dunia seni itu menulis segala pengalaman serta pahit getir semasa bergelar seniman untuk tatapan keluarga dan para peminat. Malangnya, hajat beliau untuk menulis dan membukukan riwayat hidupnya itu tidak kesampaian kerana ajal telah menjemputnya terlebih dahulu. Segala pengalaman, pahit getir serta kenangan manis semasa hidupnya dibawa bersama ke alam berzakh.

Sumber:

• Kelab Filem & Muzik Melayu Klasik

• Dato’ Ahmad Fauzee Samad

• Allahyarham Ahmad Idris (ABI)

• Allahyarhamah Bahyah Mahmood (BAM)

• Sulaiman Jeem

• A. Rani Mustaffa

• Mustafar A.R.

• Berita Harian Singapura

• Blog Wadah Seniku kelolaan Ukhti Aminah

• Daftar Filem Melayu (1933-1993) oleh Jamil Sulong, Hamzah Hussin dan Abdul Malik Mokhtar (FINAS, 1993)

• Filem-Filem P. Ramlee oleh Mustafar A.R. dan Aziz Sattar (MZA Terbit, 2008)

• P. Ramlee Erti Yang Sakti oleh Ahmad Sarji (MPH Publishing, 2011)

• Filem Melayu Citra Budaya dan Rakaman Sejarah oleh Jins Shamsudin (Penerbit UUM, 2014)


Jabat Tangan Dijagat Raya

Pada 17 Julai 1975, tercipta satu momen bersejarah yang berlaku bukan di permukaan bumi, sebaliknya momen bersejarah ini berlaku di angkasa raya. Momen ini adalah sesi jabat tangan di antara ‘astronaut’ Apollo dan ‘Cosmonaut’ Soyuz.

Apa yang bersejarahnya?

Sesi jabat tangan ini menyimpan dua sejarah penting dalam ketamadunan manusia. Yang pertamanya adalah ianya merupakan simbol kepada berakhirnya perlumbaan angkasa di antara Blok Barat dan Blok Timur ketika era perang dingin. Selain itu misi ini juga merupakan misi bersejarah dalam sejarah sains angkasa kerana ‘astronaut’ dan ‘cosmonaut’ ini berlepas ke angkasa dengan menggunakan dua kapal angkasa yang berbeza di tempat yang berbeza.

Krew-krew Apollo yang menaiki kapal angkasa Saturn IB berlepas dari Cape Canaveral Air Force Station di Florida. Manakala krew-krew kapal angkasa Soyuz pula berlepas dari Baikonur Cosmodrome, Kazakhtan dengan menggunakan kapal angkasa Soyuz-U.

Oleh kerana teknologi sains angkasa yang berbeza di antara Blok Barat dan Timur, setiap kapal angkasa ini mempunyai tekanan udara yang berbeza. kapal angkasa Soyuz mengekalkan tekanan udara yang sama dengan tekanan udara di bumi. Manakala astronaut di dalam kapal angkasa Apollo pula menggunakan oksigen tulen untuk bernafas di mana tekanan udaranya adalah lebih rendah.

Jika para angkasawan ini bertemu secara terus, perubahan tekanan udara yang mendadak akan mengundang bahaya kepada cosmonaut di dalam kapal Soyuz. perubahan tekanan udara ini menyebabkan nitrogen di dalam darah tidak dapat melarut ke dalam darah, sebaliknya akan membentuk buih-buih gas yang akan memnyebabkan kematian. Perkara yang sama juga boleh terjadi kepada penyelam jika mereka naik ke permukaan air dalam kadar segera.

Bagi mengatasi masalah ini, para jurutera telah membina satu ruang khas pada kapal angkasa Apollo yang akan menjadi penghubung di antara dua kapal angkasa ni. Di dalam ruang khas ini, tekanan udara akan diseimbangkan secara berkadaran sehingga tekanan udara menjadi stabil dan seimbang dengan tekanan udara di dalam kapal angkasa Soyuz. Proses ini mengambil masa selama 3 jam.

Gambar merupakan momen bersejarah sesi berjabat tangan di antara Alexei Leonov, Komander bagi Soyuz (kanan) dan Thomas Stafford, Komander bagi Apollo (kiri).


Zarathustra: Nabi Agama Majusi

Zoroastrianisme adalah sebuah agama purba Parsi yang diasaskan oleh Zarathustra. Dalam Bahasa Melayu ia lebih dikenali sebagai agama Majusi. Sebelum kelahiran Nabi Muhammad s.a.w ia merupakan sebuah agama yang dominan di Timur Tengah dan Asia Tengah. Sehingga kini masih terdapat sejumlah kecil bilangan penganut agama Majusi di Iran dan India.

Tempoh pemerintahan Empayar Sassanid dianggap sebagai ‘high point’ dalam sejarah Iran, Kaum Sassanian menghidupkan semula Zoroastrianisme sebagai kuasa yang menyatukan pemerintahan mereka, namun mengalami kejatuhan semasa penaklukan Islam ke atas Parsi pada 633-654M.

Zarathustra dikenali sebagai Zoroaster di Dunia Barat (dari perkataan Yunani ‘Zoroastres’) ajaran ini disebarkan kepada orang Parsi, dahulunya menganut Pagan.

Ajaran yang terkandung dalam Zoroastrianisme sering dibandingkan dengan kepercayaan Abrahamic seperti Yahudi, Kristian dan Islam, kerana ia adalah agama bukan Abrahamic yang memiliki konsep asas ketuhanan yang hampir serupa.

Penganut Majusi beriman kepada Ahura Mazda, ertinya tuhan yang bijaksana dan mereka berpegang pada dua kitab suci Dasatir dan Avesta. disebutkan dalam kitab Dasatir bahawa Tuhan itu hanya satu, tiada awal dan tiada akhir, dia tidak mempunyai ibu atau ayah.

Ada pendapat lain mencadangkan bahawa Zarathustra merupakan seorang Nabi yang membawa ajaran tauhid, namun lama-kelamaan ajaran ini dipesongkan oleh pengikut yang ghuluw atau berlebih-lebihan.

Biografi Ringkas Zarathustra

Setakat ini masih belum dipastikan dengan jelas tentang latarbelakang Zarathusra, di mana beliau tinggal atau tempat beliau dilahirkan.

Satu-satunya sumber Parsi yang boleh didapati adalah dari karya Pahlavi, kitab kesusasteraan Parsi Tengah melalui rekod Sassanian..

Dalam Bundahishn (‘Penciptaan Prima’), sebuah koleksi ensiklopedia Cosmogony dan Cosmology Zoroaster, ditulis dalam bahasa Parsi Tengah dan terdapat senarai pemerintah Parsi boleh ditemui.

Salah seorang daripada mereka ialah Alexander the Great, dinyatakan telah memerintah Parsi 258 tahun selepas zaman Zoroaster.

Sekiranya versi ini diterima, maka Zarathustra mungkin hidup sekitar awal abad ke-6 SM, memandangkan penaklukan Macedonia terhadap Empayar Achaemenid berlaku pada 331 SM.

Isu kehidupan Zarathustra juga telah dibincangkan oleh penulis-penulis zaman klasik, walaupun terdapat percanggahan dengan sumber Parsi.

Ahli Falsafah Greek, Plutarch menulis bahawa Zarathustra hidup 5000 tahun sebelum P3rang Trojan. Jelas sekali, terdapat perbezaan beribu-ribu tahun antara sumber ini dan Bundahishn.

Sarjana moden menganggap bahawa Zarathustra hidup antara 1,500 SM dan 600 SM. Tarikh-tarikh ini telah ditentukan berdasarkan analisis yang dibuat pada kitab Avesta.

1,500 SM diberikan sebagai tarikh yang paling awal berdasarkan struktur linguistik teks, manakala 600 SM telah diberikan sebagai tarikh yang mungkin terkini, kerana tidak ada rujukan dari sumber Achaemenid yang berkuasa di Parsi semasa pertengahan abad ke-6 SM.

Berdasarkan petunjuk yang ditemui dalam Avesta, Zarathustra dipercayai tinggal di suatu tempat di bahagian Timur Parsi. Maklumat lanjut tentang kehidupannya boleh didapati dalam Gathas, Hymns Liturgi Zoroaster(Yasna). Daripada lagu pujian ini, kita tahu bahawa bapa Zarathustra ialah Pourusaspa dan ibunya ialah Dughdova.

Pada usia 30 tahun, Zoroaster menerima wahyu ilahi tentang Ahura Mazda (‘Tuan Yang Bijaksana’) dan Amesha Spentasnya (‘Suci Abadi) semasa melakukan upacara penyucian. Kejadian ini mengubah pandangan beliau tentang alam dan berusaha untuk mengkhabarkan wahyunya kepada orang lain.

Pengikut dan Musuh Zarathustra

Perkhabaran Zarathustra tidak diterima oleh majoriti orang di sekelilingnya. Pada walnya beliau hanya mempunyai seorang pengikut iaitu sepupunya, Maidhyoimanha. Selebihnya, Zarathustra lebih ramai musuh berbanding pengikut kerana ajarannya bertentangan dengan apa yang dipegang oleh masyarakat waktu itu.

Zarathustra menentang pengorbanan haiwan yang dijalankan oleh pendeta pada masa itu untuk upacara tertentu.

Zoroastrianisme adalah agama monotheist(tuhan tunggal), manakala masyarakat Parsi purba ketika itu mengamalkan politeisme(sembah banyak tuhan).

Namun begitu, Zarathustra berusaha untuk menyampaikan ‘wahyu tuhan’ di kampungnya selama 12 tahun.

Oleh kerana usahanya tidak berjaya, Beliau memutuskan untuk pergi mencari tempat di mana ajarannya akan lebih mudah diterima oleh masyarakat. Akhirnya, Zarathustra tiba di tanah Raja Vishtaspa, memerintah kawasan yang dikenali sebagai Bactria.

Raja dan isterinya secara tidak langsung melihat Zarathustra yang ketika itu sedang berdebat dengan ketua agama di negeri ini. Raja itu kagum dengan Zarathustra dan memutuskan untuk menerima ajaranya, lantas menjadikannya sebagai agama rasmi kerajaan.

Teks agama utama ialah Avesta yang disebutkan di atas. Perhimpunan dan ritual keagamaan biasanya diadakan di kuil api. Orang Majusi memuliakan api sebagai simbolik kepada kebaikkan Ahura Mazda.

Penerimaan Raja Vishtaspa adalah titik permulaan perkembangan ajaran Majusi, kemudian ajaran Zoroastrianisme menjadi agama rasmi Empayar Achaemenid, Parthia, dan Sassanian, di mana kesemua empayar tersebut berpusat di Parsi.

Menurut sumber tradisi, Zarathustra dib-nuh oleh seorang bangsa Turanian(Turkic) bernama Bratrok-resh ketika beliau berumur 77 tahun.


Tabung Haji Berusaha Penuhi Permintaan Badal Haji

Badal Haji ataupun Upah Haji bukanlah sesuatu yang baru di dalam negara kita. Upah Haji ini adalah bertujuan untuk menolong orang yang sakit dan tiada peluang untuk sembuh serta orang yang sudah meninggal dunia tetapi belum sempat menunaikan haji. Namun terdapat syarat syarat yang harus dipatuhi jika ingin mengerjakan upah haji ini.
Antaranya ialah orang yang hendak dikerjakan haji itu benar benar tidak berkemampuan untuk ke Tanah Suci, orang yang telah meninggal dunia dan orang yang amat sakit sehingga susah untuk bergerak. Itu adalah syarat untuk orang yang ingin dikerjakan haji. Bagi orang yang diubah pula, mereka wajib untuk telah mengerjakan Haji bagi diri mereka dahulu sebelum menerima upah untuk melakukan haji. Harus di ingat, orang yang diupah hanya boleh melakukan haji untuk satu orang sahaja untuk satu tahun.

Tabung Haji juga mendapat permintaan yang sangat tinggi untuk badal haji ini daripada umat islam di Malaysia pada tahun ini. Permintaan badal haji juga mencecah sehingga 5000 permohonan. Pengarah Operasi Bimbingan Haji, Tengku Aziz Raja Abdullah juga berkata bahawa seramai 3700 sudah ditauliahkan sebagai pelaksana badal haji hasil keputusan temu duga yang telah dilakukan pada sesi pertama bertarikh 27 Julai.

Baki 1300 pelaksana badal haji juga telah dipilih pada sesi temu duga ke dua yang bertarikh 6-7 Ogos yang bertempat di Pejabat Tabung Haji Makkah. Tabung Haji juga benar benar tegas dalam isu memilih pelaksana, jadi Tabung Haji menetapkan akan membuat dua kali pembayaran kepada pelaksana. SR 1000 diberikan kepada pelaksana selepas diberi tauliah dan baki SR 1400 sebaik sahaja hari wukuf tamat kerana hari wukuf adalah penamat ibadah haji.

Tengku Aziz juga turut menasihatkan supaya umat Islam di Malaysia yang ingin mencari pelaksana badal haji supaya memilih yang benar benar layak di samping jangan mudah terpedaya dengan agensi agensi yang meragukan untuk mengelakkan ditipu.